تفسير النساء - الترجمة اللوغندية - المؤسسة الإفريقية للتنمية الموسوعة القرآنية\n1. Abange mmwe abantu mutye Mukama Katonda wa mmwe oyo eyabatonda nga abaggya mu muntu omu, (Adam) ate n’atonda nga agya mu ye mukyalawe (Haawa) ate mu bombi nagyamu abasajja n’abakyala bangi, era mutye Katonda oyo gwemukozesa erinnya lye nga musaba, era mutye enganda (muzikuume temuzikutula), mazima Katonda buli kiseera abataddeko eriiso egyogi.\n2. (Bwe mukitegeera nti abataddeko eriiso gyogi kale) ne bamulekwa mubawe emmaali yaabwe, ennungi temugiwaanyisangamu embi, era emmaali yaabwe temugiryanga nga mugigatta mu yammwe, mazima ddala okukola ekyo kibi kinene.\n3. Bwemutyanga obutakola bwenkanya eri bamulekwa (Abawala bemwasigaza okulabirira temubawasa) olwonno muwase abakyala abalala abo ababa babasanyusizza owa babiri, owa basatu, n’owabana, wabula bwemutyanga obutakola bwenkanya, kale omu, oba oyo omuzaana yenna gwemuba mulina mu mikono gyammwe, ekyo kyekirungi okuwona obuzibu bwokwekubiira.\n4. Kikakafu muwe Abakyala Amahare gaabwe, naye bwebaba nga bbo babasonyiye ekintu kyonna ku Mahare mu mwoyo omulungi, ekyo mukirye nga mweyagala, nga muli mirembe.\n5. Abo abatasobola kwemalirira ku kukozesa mmaali, temubawanga emmaali yammwe, eyo Katonda gyeyabateerawo nga yeetambuza obulamu bwa mmwe, era mubawenga ku yo gyebeetaaga ku byokulya era mubambazenga, era mwogerenga nabo ebigambo ebirungi.\n6. Mugezese ba mulekwa (mpola mpola) bwebatuuka mu kiseera ekyokuwasa (oba okufumbirwa) bwe mubalabamu obusobozi (bwo kulabirira ebyabwe) olwonno mubawe emmaali yaabwe. (Mu kiseera wemubeerera nga mugibakuumira) temugiryanga mu ngeri ey’okudiibuuda, era n’okugirya eggweewo mangu nga tebannakula. Oyo anaabanga omugagga asaana yesseemu ensa (agyesonyiwe) oyo anaabanga omwavu alyengako mu ngeri y’akintu kiramu. Bwe mutuusanga okubawa emmaali yaabwe muleetengawo abajulizi, kimala okubeera nti Katonda ye mubazi.\n7. Abaana ab’obulenzi balina omugabo gwebafuna mwebyo bakadde baabwe bombi byebalese, n’aboluganda byebaba balese, n'abaana ab'obuwala balina omugabo mwebyo bakadde baabwe bombi n'aboluganda byebaba balese, kabibe bitono oba bingi, (buli omu afuna) omugabo omugereke.\n8. Ab’oluganda ab'okumpi ne bamulekwa n’abanaku bwebabaawo nga emmaali y’omufu egabwa mubagabirenga ko, era mubagambe ebigambo ebirungi.\n9. (Abakuza) bateekwa okutya nti singa baba balese emabega waabwe abaana abato, nga baalibeeraliikirizza, bateekwa okutya Katonda, era boogere ebigambo ebituufu.\n10. Mazima abo abalya emmaali y’abamulekwa mu ngeri enkyamu, mazima mu mbuto zaabwe balya muliro mwereere, era bagenda kuyingira omuliro oguyitibwa Saer.\n11. Katonda abakalaatira ku baana ba mmwe, nga omwana omulenzi afuna emigabo gya bawala babiri, bwebaba nga baana bawala nebasukka ku babiri basikira bibiri bya kusatu (2/3 )by’emmaali omufu gyaba alese, bwaba muwala omu afuna kimu kya kubiri (1/2) olwonno bazadde b’omufu, buli omu kubo naafuna kimu kya mukaaga (1/6) ku mmaali gyaba alese bwaba nga aleseewo omwana ow’obulenzi, bwaba nga talina mwana w’abulenzi, abazadde b’ombiriri nebamusikira maamawe aba atwala kimu kya kusatu (1/3), bwaba aleseewo bagandabe olwo maamawe afuna kimu kya mukaaga (1/6), ebyo byonna bikolebwa oluvanyuma lwokutuukiriza ekiraamo kye yalaama oba ebbanja, bazadde ba mmwe n’abaana ba mmwe temumanyi ani kubonna asinga okuba ow’omugaso gyemuli, eno y’engaba ya Katonda (gye muteekeddwa okugoberera) anti bulijjo mazima ddala Katonda amanyi nnyo ate nga buli kintu akikola kusinziira ku nsonga.\n12. (Mmwe Abasajja) mufuna kimu kya kubiri (1/2) mwebyo bakyala ba mmwe byebaba balese bwebaba nga bafudde tebalese mwana (oba abazzukulu,) bwebaba balese omwana, olwo nno mufuna kimu kyakuna (1/4) mwebyo byebaba balese, (nga bino bikolebwa (oluvanyuma lwe kiraamo kyebaba balaamye oba ebbanja. Nabo abakyala bafuna kimu kya kuna (1/4) kwebyo byemuba mulese bwe mubanga temulina mwana gwemulese. Bwe muba mulina omwana olwonno bafuna kimu kya munaana (1/8) kwebyo byemuba mulese, (Bino bikolebwa) oluvanyuma lwokutuukiriza ekiraamo kyemuba mulaamye oba ebbanja, omusajja bwaba asikirwa nga talese baana wadde bazadde, naye nga alina mugandawe oba mwannyina (gwalese) buli omu ku bombi afuna kimu kya mukaaga (1/6) bwebaba nga basukkawo olwo bonna beegattira mu kimu kyakusatu (1/3), (kino kikolebwa) oluvanyuma lwokutuukiriza ekiraamo ekiba kirekeddwa oba ebbanja, ekitaliimu kunyigiriza (eri abaserikale) bino byonna nga kiraamo gyemuli okuva eri Katonda wa mmwe, era bulijjo Katonda amanyi nnyo waakisa.\n13. Ago mateeka ga Katonda, omuntu yenna agondera Katonda n’omubakawe alimuyingiza e jjana ezikulukutiramu emigga, baakuzibeeramu obugenderevu, era okwo kwekwesiima okusukkulumu.\n14. N’oyo ajeemera Katonda n'omubakawe, naamenya amateekage agenda ku muyingiza omuliro, nga waakugubeeramu obugenderevu, era wa kutuusibwako ebibonerezo ebinyoomesa.\n15. Naabo abakyala ba mmwe ababa bakoze eby’obwenzi mubateekeko abajulizi bana (4) nga bava mu mmwe, bwebabawaako obujulizi olwonno abakyala abo mubasibire mu mayumba okutuusa okufa lwekulibatuukako, oba Katonda naabateerawo enkola endala.\n16. Naabo bombi mu mmwe ababa bakikoze mubabonerezenga, naye bwebeenenya nebeeyisa obulungi mubaleke, mazima Katonda akkiriza okwenenya musaasizi.\n17. Mazima okwenenya okukkirizibwa ewa Katonda kwekwabantu abo abakola ebibi mu butamanya oluvanyuma nebeenenya mangu ddala abonno Katonda akkiriza okwenenya kwabwe, anti bulijjo Katonda amanyi nnyo era agoba nsonga.\n18. Okwenenya tekukkirizibwa nga kuva mwabo abakola ebibi okutuusa omu ku bo okufa lwekumusemberera naagamba nti kaakati neenenyezza, wadde abo abafa nga bakafiiri, abo (bonna) twabategekera ebibonerezo ebiruma.\n19. Abange mmwe abakkiriza temukkirizibwa kusikira bakyala lwampaka, era temubanyigirizanga mube nga mutwala ebimu kwebyo byemwabawa, mpozzi nga bakoze obwenzi obweyolefu, (bwekiba ekyo) mukolagane nabo mu ngeri ennungi, bwe muba temukyabaagala, muyinza okutamwa ekintu ate Katonda naakissaamu ebirungi bingi.\n20. Singa mwagadde okuwaanyisa omukyala mu kifo kyomukyala omulala, omu ku bo nebwe muba nga mwamuwa endulundu ye mmaali, temubaggyangako kintu kyonna ku yo, musobole okugitwala mu ngeri yobulimba era nga kivve ekyeyolefu!!\n21. Ate mugitwala mutya nga buli omu ku mmwe yamala dda okutuuka eri munne! (Abakyala abo) nebaggya ku mmwe endagaano ennyweevu.\n22. Temuwasanga abakyala ba kitammwe bebaawasa, okugyako ebyo byemwakola emabega (nga temunnamanya tteeka lino) mazima ekikolwa ekyo kya buwemu, ekisunguwaza Katonda, era nga nkola mbi.\n23. Temukkirizibwa (kiri haramu) okuwasa ba maama ba mmwe, ne bawala ba mmwe ne bannyina mmwe, neba senga mmwe, ne baganda ba bamaama ba mmwe, ne bawala ba baganda ba mmwe, ne bawala ba bannyinammwe, ne ba maama ba mmwe abo abaabayonsa, nebannyinammwe bemwayonka ku bbeere erimu, ne bamaama ba bakyala ba mmwe n’abaana abajja ne bannyabwe abo ababa bakulidde mu maka gammwe, nga bazaalibwa bakyala ba mmwe abo bemwalabagana nabo, bwe muba temwalabaganako nabo, temulina mutawaana (era temukkirizibwa) baka batabani ba mmwe abo abava ku migongo gyammwe, era temukkirizibwa kugatta wakati wa bakyala ab’oluganda okugyako ebyo byemwakola edda emabega, anti bulijjo Katonda musonyiyi musaasizi.\n24. Era temukkirizibwa kuwasa bakyala bafumbo mpozzi abo bemuba mufunye mu mikono gyammwe mu ngeri yo bufuge, bino byonna Katonda abibataddeko nga kiragiro ekiva gyali. Mukkirizibwa okuwasa abatali abo, nga mukozesa emmaali yammwe. Mubafune mu bufumbo obutukuvu so ssi mu bwenzi, abo bwe mubanga musanyuse nabo, mubawe Amahare gaabwe, nga Katonda bweyakiraalika. Temulina kibi kwekyo kyemuba mukkaanyizzaako oluvanyuma lw’okugereka Amahare. Mazima ddala Katonda bulijjo mumanyi nnyo ate agoba nsonga.\n25. Nooyo aba talina mu mmwe busobozi okuba nga awasa abaana baboobwe abakkiriza, awase mwabo emikono gyammwe begyaafuna nga eminyago mu bawala ba mmwe abakkiriza, Katonda amanyidde ddala obukkiriza bwa mmwe, mwenna abamu bava mu bannaabwe. Wabula mubawase kasita bakama baabwe bakkiriza era mubawe Amahare gaabwe mu buntu bulamu, bateekeddwa okuba abensa nga si bamalaaya wadde ab'eteerawo baganzi baabwe, bwebaba bafumbiddwa ate nebayingira mu bwenzi, mubasseeko kitundu kya kibonerezo, ekiweebwa abakyala abaana ba'boobwe. Ekyo nno (ekyokubawasa) kyoyo aba atidde mu mmwe okugwa mu kibi kyobwenzi, naye singa muba musobodde okugumiikiriza ekyo kyekisinga obulungi gyemuli, era bulijjo Katonda musonyiyi, musaasizi.\n26. Katonda ayagala okubannyonnyola era abalungamye ku nkola y’abo abaabakulembera, era akkirize okwenenya kwa mmwe. Bulijjo Katonda mumanyi nnyo ate agoba nsonga.\n27. Era Katonda ayagala akkirize okwenenya kwa mmwe, ate bo abagoberera okwagala kwabwe baagala Katonda mumuviireko ddala.\n28. Bulijjo Katonda ayagala kubanguyiza, anti omuntu yatondebwa nga munafu.\n29. Abange mmwe abakkiriza, temulyanga emmaali yammwe wakati wa mmwe mu bukyamu, okugyako nga kubadde kusuubulagana nga kusinziira ku kutegeeragana wakati wa mmwe, temwetemulanga. Mazima Katonda bulijjo waakisa ku mmwe.\n30. Omuntu akola ekintu ekyo mu bulumbaganyi n’obulyazamanyi, tugenda kumuyingiza omuliro, era ekyo ku Katonda kigenda kuba kyangu.\n31. Bwemwewala ebibi ebinene ebibagaanwa, tujja kubasangulako ebibi ebitonotono era tubayingize ennyingiza ey’ekitiibwa.\n32. Temuluvuwaliranga ebyo Katonda byeyasukkulumya nabyo abamu mu mmwe ku balala, Abasajja balina omugabo kw’ekyo kyebaba bakoze, nga n’abakyala bwebalina omugabo kwekyo kyebaba bakoze, era bulijjo musabe Katonda abawe ku birungibye, mazima Katonda mumanyi wa buli kintu.\n33. Nabuli omu twamuteerawo abasikira ebyo abazadde ababiri n’aboluganda byebaba balese, n’abo bebyakakatako ebirayiro byammwe (ab'omukago), kale mubawe omugabo gwabwe, mazima ddala Katonda mujulizi ku buli kintu.\n34. Abasajja be balabirira Abakyala olwenkizo Katonda gyeyawa abamu ku bannaabwe, ne ku lwemmaali Abasajja gyebasasaanya, kale nno abakyala abalongoofu baba bawulize ku lwa Katonda, b'ekuumira ba bbaabwe. Kwekyo Katonda kyeyabakuumisa. bo abo bemutya okuba nga bajeema mubabuulirire era mubasenguke mu buliri, era mubakubemu. Bwebaba babagondedde temulina kyemubavunaana, mazima Katonda waawaggulu nnyo wa kitiibwa.\n35. Bwe muba nga mutidde enjawukana wakati wa bafumbo ababiri, muweerezeeyo omutabaganya okuva ku ludda lwo mwami n’omutabaganya omulala okuva ku ludda lwomukyala, bwebaba nga bombi bagenderera kulongoosa, Katonda ajja kukwanaganya wakati waabwe bombi. Mazima Katonda bulijjo amanyi nnyo ategeera buli kyonna ekikwata ku baddube.\n36. Era musinze Katonda awatali ku mugattako kintu kyonna, n’abazadde ababiri mubayise bulungi, bwekityo n’aboluganda, ne bamulekwa n’abanaku ne muliraanwa ow’okumpi, nemuliraanwa ow'ewala, ne munno ow'okumpi n'omutambuze ali mu bwetaavu, n’abo emikono gyammwe begyafuna ng’eminyago, mazima Katonda tayagala muntu yeekuluntaza omwewulize.\n37. Abo beebo abakodowala nebalagira na bantu abalala okuba abakodo, nebakweka Katonda byeyabawa mu birungibye. Era Abakafiiri twabategekera ebibonerezo ebinyomesa.\n38. (Era ebyo byebibonerezo) byabo abawaayo emmaali yaabwe ku lwa bantu okubalaba, nga tebakkiriza Katonda wadde olunaku lw’enkomerero. Omuntu yenna Sitane gwabera nga ye munne, aba afunye owomukwano omubi.\n39. Kiki ekyandibatuseeko singa bakkiriza Katonda n’olunaku lw’enkomerero, ne bagaba kwebyo Katonda bye yabawa. Anti bulijjo Katonda amanyi ebibakwatako.\n40. Mazima Katonda talyazamaanya wadde akantu akatono ennyo, bwekiba kirungi akibazaamu anti bulijjo awa okuva gyali empeera ensukkulumu.\n41. Guliba gutya bwetuligya mu buli kibiina omujulizi, ggwe netukuleeta ng’omujulizi kwabo.\n42. Olunaku olwo abo Abakaafuwala nebajeemera omubaka balyegomba singa ettaka libamira, era tebalisobola kukweka Katonda kigambo kyonna.\n43. Abange mmwe Abakkiriza temusembereranga e sswala nga mutamidde,(okutuusa lwegubaggwako) ne muba nga mutegeera byemwogera (era temusembereranga e sswala) nga mulina Janaba okugyako ayita obuyisi mu muzigiti okutuusa nga munaabye, bwe muba abalwadde, oba nga muli ku safari, oba omu ku mmwe ng’avudde mu kumala ekyetaago (ekyobutonde) oba nga mukutte ku bakyala, ne mutafuna mazzi, olwonno mwetukuze nga mukozesa ettaka eddungi, musiige ebyenyi byammwe n’emikono gyammwe, mazima Katonda bulijjo alekera era asonyiwa.\n44. Tolaba abo abaaweebwa omugabo mu kitabo, baasalawo okutwala obubuze era nebaagala nammwe mubulwe ekkubo.\n45. Bulijjo Katonda amanyi nnyo ebikwata ku balabe ba mmwe, Katonda amala okuba nga ye mukuumi, era Katonda amala okuba nga ye mutaasa.\n46. Mu Bayudaaya, mulimu abakyusa ebigambo nebabikozesa mu bukyamu, nebaba nga bagamba nti tuwulidde era tujeemye. Wulira naye Katonda aleme kukuwuliza, era siriwala. Nga bakyusakyusa ebigambo nennimi zaabwe, era nga bagezaako okussa ebituli mu ddiini. Singa bagamba nti tuwulidde era tugonze wulira era tulabirire, kyandibadde kirungi nnyo gyebali era nga kituufu, wabula Katonda yabakolimira olwobukafiiri bwabwe, tebakkiriza okugyako katono nnyo.\n47. Abange mmwe abaaweebwa ekitabo mukkirize ebyo byetwassa nga bikakasa ebyo byemulina, nga tetunnaba kukyusa byenyi netubizza emabega, oba netubakolimira nga bwetwakolimira abantu b’olunaku lwomukaaga. Ekigambo kya Katonda bulijjo kiteekwa okutuukirira.\n48. Mazima Katonda tasonyiwa kumugattako kintu kirala asonyiwa ebirala ebitali ekyo kwoyo gwaba ayagadde, oyo yenna agatta ku Katonda ekinti ekirala, mazima aba agunjizzaawo ekibi kinene nnyo.\n49. Tolaba abo abeetukuza! ekituufu kiri nti Katonda atukuza oyo gwaba ayagadde, era tebagenda kulyazaamanyizibwa wadde omuwula gwentende ogumu.\n50. Laba engeri gyebatemerera Katonda obulimba, ekyo kimala bumazi okuba nti kibi ekyolwatu.\n51. Tolaba abo abaaweebwa omugabo mu kitabo, bakkiririza mu buli kisinzibwa ekitali Katonda era nebakkiririza mu Sitane, era nga bagamba abakafiiri nti, abo ekkubo lyabwe ly’elisinga erya bakkiriza okuba ettuufu.\n52. Abo nno beebo Katonda beyakolimira, ate nga oyo yenna Katonda gweyakolimira, toyinza kumufunira mutaasa yenna.\n53. Abaffe, balina omugabo gwonna mu bufuzi! bwekiba bwekityo tebandiwadde muntu yenna kantu konna nebwekandibadde kenkana akatuli k’omulamwa gwe ntende.\n54. Oba bakwatibwa ensalwa olwebyo Katonda byeyawa abantu (Nabbi Muhammad n’abamukkiriza) so nga ate twawa aboolulyo lwa Nabbi Ibrahim ekitabo n’ebigambo ebyamagezi era netubawa obufuzi obugazi.\n55. (Ne mwabo abaaweebwa omugabo mu kitabo) mulimu abakkiriza obubaka bwa Nabbi Muhammad, ate mulimu abaziyiza abantu okubukkiriza, kimala okuba nga Jahannama gwemuliro ogugenda okubookya.\n56. Mazima abo abaawakanya ebigambo byaffe, ddala tujja kubayingiza omuliro, buli lwegalisiriira amaliba g’emibiri gyabwe, nga tubassaako amaliba amalala, balyoke bakombe ku bibonerezo. Mazima Katonda bulijjo nantakubwa ku mukono mugoba nsonga.\n57. Ate bbo Abakkiriza nebakola emirimu emirungi, tujja kubayingiza mu jjana ezikulukutiramu emigga, nga baakubeeramu lubeerera, balina mu zo Abakyala abatukuvu era tugenda kubakkiriza batuule mu bisiikirize ebisaakaativu.\n58. Mazima Katonda abalagira okutuukiriza obuvunaanyizibwa eri abo bemuteekwa okubukolera, era bwemutuula mu nsonga wakati w’abantu mubalamule mu bwenkanya, mazima Katonda kisuffu kyabakalaatira, mazima Katonda bulijjo awulira ate ng’alaba.\n59. Abange mmwe Abakkiriza mugondere Katonda mugondere n’omubaka n’abakulembeze mu mmwe, bwe mufuna obutakkaanya ku nsonga yonna mugizze eri Katonda n’omubaka, bwe muba mukkiriza Katonda n'olunaku lw’enkomerero ekyo kyekirungi era kyekivaamu ebibala ebirungi.\n60. Tolaba abo abagamba nti bakkiriza ebyassibwa gyoli, n’ebyassibwa oluberyeberyelwo, baagala okuba nga beramuza ebintu ebikyamu ebitali mu mateeka g’a Katonda, so nga baalagirwa okubiwakanya, era bulijjo Sitane ayagala ababuze olubula olusuffu.\n61. Bwebaba bagambiddwa nti mujje eri ebyo Katonda byeyassa, era mujje eri omubaka, olaba abananfusi nga bakwemululako olwemulula.\n62. Butya nga batuukiddwako omuswiba olwebyo byebaakola, olwonno nebakujjira nga balayira Katonda nti, ekigendererwa kyaffe tekyabadde kirala kyonna okugyako okulongoosa n'okutereeza.\n63. Abo nno beebo, Katonda baamanyi ebiri mu mitima gyaabwe, n'olwekyo baawukaneko era obabuulirire, era obagambe ekigambo ekiggumivu ekinaabatuuka ku mitima.\n64. Tewali Mubaka gwe twatuma okugyako nga ateekwa kugonderwa kulwobuyinza bwa Katonda, kale singa bo lwebaba beeyisizza obubi bajja gyoli, nebeegayirira Katonda n’omubaka naabasabira ekisonyiwo ewa Katonda, baalisanze Katonda nga akkiriza okwenenya era nga wa kisa.\n65. Ndayidde Mukama Katonda wo tebayinza kubeera bakkiriza abannamaddala okugyako nga ggwe gwebasalawo okubalamula mu buli kintu kyebaba bakaayaganyeeko, ate nebatasigaza mu mitima gyabwe kakuku ku ngeri gyoba osazeewo era nebakkiriza olukkiriza olulambulukufu.\n66. Singa mazima ddala ffe twalaalika ku bo nti mwette, oba muve mu mayumba gammwe tebandikikoze okugyako batono ku bo, singa baakola ebyo ebibabuulirwa kyandibadde kirungi gyebali, era kyekyalisinze okubanywereza ku bukkiriza.\n67. Olwo nno twandibawadde okuva gyetuli empeera ensukkulumu.\n68. Era twalibalungamizza mu kkubo eggolokofu.\n69. Abantu abagondera Katonda n’omubaka, abo nno beebokubeera awamu naabo Katonda beyawa ebyengera mu ba Nabbi n’abakkiriza abaamazima, n'abafiira mu ntalo zeddiini n'abalongoofu. Abo balungi nnyo okuba nga be bantu boobeera nabo.\n70. Obulungi obwo bwonna buva wa Katonda, kimala bumazi okuba nti Katonda amanyi byonna.\n71. Abange mmwe Abakkiriza mubagalire ebyokulwanyisa byammwe, mutambulire mu bibinja, oba mutambulire wamu mwenna.\n72. Mazima mujja kubeera mu mmwe abantu abanafuya bannaabwe, nga singa mutuukwako obuzibu mu lutalo bagamba nti Katonda yannyambye okuba nti saabadde nabo mu lutalo.\n73. Naye ate singa muba mugonnomoddwako ebirungi okuva ewa Katonda, ajja kugamba nga walinga awatabangawo nkolagana wakati wa mmwe naye nti nga ndabye nze, singa nabadde nabo nenganyulwa oluganyulwa olunene.\n74. Bateekeddwa okulwana mu kkubo lya Katonda abo abalekawo obulamu obwensi nebatwala obwenkomerero, oyo yenna alwanirira eddiini ya Katonda naamala attibwa, oba naawangula, tugenda kumuwa empeera ensukkulumu.\n75. Ngeriki bwemutalwana mu kutaasa ddiini ya Katonda, n'okutaasa abanyigirizibwa mu basajja n'abakyala n'abaana, nebatuuka okugamba nti ayi Mukama omulabirizi waffe tuggye mu nsi eno, abantu baamu abanyigiriza bannaabwe, otuteerewo okuva gyoli omukuumi era otuteerewo okuva gyoli omutaasa.\n76. Abo abakkiriza, balwana nga bali mu kuweereza mu kkubo lya Katonda, bo abakafiiri balwana mu kuweereza mu kubo lyobubuze n'obwonoonefu, kale mulwanyise banne ba Sitane, anti bulijjo enkwe za Sitane nafu ddala.\n77. Tolaba abo abaagambwa nti mulekere awo okulwana, era muyimirizeewo e sswala, era mutoole e Zakka, naye ate bwe baalagirwa okulwana, wagenda okulaba ng’abamu mu bo batya abantu, nga balinga abatya Katonda. Si nakindi n’okusingawo, nebagamba nti ayi Mukama Katonda waffe lwaki otulaaliseeko okulwana, singa otulindirizzaako okumala akaseera katono, gamba Ggwe (Nabbi Muhammad) nti ebyokweyagala kwensi byabutaliimu, era enkomerero yenungi eri atya Katonda, era nga temugenda kulyazamanyizibwa wadde omuwula gwe ntende.\n78. Wonna wemuba muli okufa kugenda kubatuukako, newaakubadde nga muli mu mizimbo eminywevu (bankers), abantu abamu bwebatuukwako ekirungi bagamba nti ekyo kivudde wa Katonda, so nga bwebatuukwako ekibi bagamba nti kino kivudde ku ggwe, Gamba (Ggwe Muhammad) byonna biva wa Katonda, abantu abo bali kumpi babe nga tebategeera kintu kyonna.\n79. Buli kirungi ekikutuukako kiva wa Katonda, ate buli kibi ekikutuukako kiva ku ggwe kennyini, era twakutuma eri abantu nga oli Mubaka, bulijjo kimala okuba nga Katonda yemujulizi.\n80. Omuntu agondera omubaka mazima aba agondedde Katonda, n’omuntu akola ekyennyume kyekyo tetukutumanga (Ggwe Muhammad) kubera kalondoozi ku bo.\n81. (Bwebabeera wooli) bagamba nti bawulize gyoli, naye bwebava wooli ekitundu ku bo nebasula nga basala entotto okwawukana ku byebayogedde, era Katonda awandiika entotto zonna zebasula bakola, baveeko wekwate ku Katonda, bulijjo kimala okuba nga Katonda ye mukuumi.\n82. Abaffe, tebekkenneenya Kur’ani, singa teyava wa Katonda bandigisanzeemu okukontana kungi.\n83. Bwebajjirwa e kigambo e kyemirembe oba e kyentiisa bakiraalaasa, so singa bakizza eri omubaka oba abo abakwatibwako ensonga mu bo, bandikitegedde abo abalina obusobozi bwokusengejja amakulu gaayo, singa tebyali birungi Katonda byabawa n’okusaasira kwe mwandigoberedde Sitane mpozzi abatono mu mmwe.\n84. Kale nno lwaana ng’oweereza mu kkubo lya Katonda, towalirizibwa (kutwala muntu yenna ku lutalo) okugyako mwoyo gwo. Bo abakkiriza bakubirize (okulwana) olwo nno Katonda abe nga akomya akabi kaabo ab'akaafuwala, bulijjo Katonda y’asinga amaanyi era y’asinga okubonereza.\n85. Omuntu akolerera munne afune e kirungi naye afunako omugabo, n’omuntu akolerera munne atuukweko e kibi atukwako e kibi kyekyo. Bulijjo Katonda yennyini buyinza ku buli kintu.\n86. Bwe muba nga mulamusiddwa n'ekiramuso kyonna mwanukule nga n'ekiramuso ekisingako ku kiri obulungi, oba mwanukuze nakiri kyennyini kyebabalamusizza nakyo, bulijjo Katonda asobolera ddala okubala buli kintu.\n87. Katonda ateekeddwa okusinzibwa ali omu tewali kintu kyonna kisaana kusinzibwa okugyako yye, mazima ddala agenda kubakunganya ku lunaku lw’enkomerero awatali kubuusabuusa, ate bulijjo ani ayogera amazima okusinga Katonda!\n88. Lwaki Abannanfusi mubalinako e ndaba ya mirundi ebiri, so nga Katonda olwebyo byebakola yabavuunika (nebadda mu bukafiiri) kaakati mmwe mwagala kulungamya oyo Katonda gweyabuza oyo yenna Katonda gwabuza tosobola kumufunira kkubo.\n89. Beegomba nnyo okuba nga mukaafuwala nga bwe baakaafuwala, olwo nno mufaanagane, temuggya mu bo ab'emikwano beppo nga basenguse nebadda ku kkubo lya Katonda, naye bwe batakikola mubakwate, mubatte wonna wemubagwikiriza, temuggya mu bo wa mukwano yenna wadde omutaasa.\n90. Okugyako abo ababa baddukidde eri abantu bemulina nabo endagaano (e yobutatabaalagana), oba abo abajja gyemuli nga tebandi yagadde kubalwanyisa mmwe, oba okulwanyisa abantu baabwe, singa Katonda yayagala (abantu abo) yandi babateeredde nebabalwanyisa. Bweba nga tebabalumbaganye nebatabalwanyisa, era nebalangirira emirembe ku mmwe, nammwe Katonda mu buli ngeri yonna tabakkiriza kubalwanyisa.\n91. Ate mujja kusanga abalala nga bo baagala babe mirembe nammwe, mu kiseera kyekimu babe mirembe n'abantu baabwe, buli wonna webaddizibwa eri obukafiiri babubbinkiramu. Bwebaba tebabavuddeeko era nebalangirira e mirembe ku mmwe, nebaziyiza e mikono gyabwe, (abo) mubakwate era mubatte wonna wemubagwikiriza, era kwabo twabawa mmwe olukusa olujjuvu okubakolako.\n92. Tekigwanira mukkiriza yenna kutta mukkiriza, okugyako mubutanwa. Oyo yenna atta omukkiriza mubutanwa ateekwa okuta omuddu omukkiriza, nga ateekwa n'okusasula olufuubanja eri abantu b'omufu okugyako nga bamusonyiye, singa abadde wa mu bantu bemulina nabo obulabe nga ate ye mukkiriza, olwo omussi ateekwa okuta omuddu omukkiriza, naye singa abadde wa mu bantu bemulina nabo endagaano yobutatabaalagana olufubanja luteekwa okuweebwa eri abantu okwo nga ogasseeko okuta omuddu omukkiriza, omuntu aba tasobodde kufuna lufubanja lwawaayo ateekwa okusiiba emyezi ebiri nga gigoberegana, ebyo bikolebwa kulwokusaba Katonda ekisonyiwo. Bulijjo Katonda mumanyi nnyo mugoba nsonga.\n93. Omuntu atta omukkiriza mu bugenderevu empeera ye muliro Jahannama, w'akugubeeramu bugenderevu, era Katonda yamusunguwalira, naamukolimira, era naamutegekera ebibonerezo ebiyitirivu.\n94. Abange mmwe abakkiriza bwe muba nga mutambudde mu kuweereza mu kkubo lya Katonda, mwetegerezenga, omuntu bwabatooleranga ssalaamu temumugamba nti toli mukkiriza, nemululunkanira ebyokufuna byensi (bwegiba minyago) ewa Katonda weewali eminyago emingi, ebyo byemwagala okukola so nno bwemwakolanga mu kusoka, Katonda nabagonnomolako e kyengera (kyo bukkiriza) n'olwekyo muteekwa okwetegereza, anti mazima Katonda bulijjo amanyi nnyo byemukola.\n95. Abatagenda ku lutalo mu bakkiriza nga tebalina kisonyiyisa tebayinza kwenkana naabo abalafuubana nebaweereza mu kkubo lya Katonda nga bawaayo emmaali yaabwe n’obulamu bwabwe, Katonda yasukkulumya eddaala abalafuubana mu kkubolye nga bakozesa emmaali yaabwe n’obulamu bwabwe ku batagenda mu lutalo. Nabuli bamu Katonda yabalagaanyisa okubasasula e birungi. Naye Katonda yasukkulumya abalafuubana mu kkubolye ku batagenze mu lutalo, nga agenda kubasasula empeera ensuffu.\n96. Ebyo byonna nga kuliba kusitulwa madaala nakusonyiwa nakusaasira ebiriva eri Katonda, bulijjo Katonda musonyiyi nnyo wa kisa.\n97. Mazima abo ba Malayika be batuusaako okufa nga bakyeyisa bubi, ba Malayika babagamba nti mubadde mweyisa mutya, bo nebaddamu nti tubadde tunyigirizibwa mu nsi (ba Malayika) nebagamba nti abaffe ensi ya Katonda teyali ngazi nemusengukako, abo nno obuddo bwabwe muliro Jahannama era nga buddo bubi ddala.\n98. Okugyako abo abanyigirizibwa mu basajja n'a bakyala n'abaana abatalina busobozi, era nga balina obuzibu bwokumanya ekkubo lyo kukwata.\n99. Abo nno Katonda abasonyiwa, bulijjo Katonda alekera era musonyiyi nnyo.\n100. Oyo yenna asenguka olwokuweereza mu kkubo lya Katonda afuna ebifo bingi ebyokubudamamu n'obulamu obulungi, omuntu aleka amaka ge naasenguka ku lwa Katonda n'omubaka we naye naafa (nga tannatuuka) empeera ye eba emaze okukakata ewa Katonda, Katonda bulijjo musonyiyi musaasizi.\n101. Bwe mubanga mutambudde mu nsi, si kibi okuba nga musala ku sswala kavuna mwekengera nga abo Abaakaafuwala bayinza okubatuusaako akabi, anti bulijjo Abakafiiri balabe ba mmwe aboolwatu.\n102. Ggwe (Nabbi Muhammad) bwobanga mu lutalo n’abakkiriza, nobakulembera mu kusaala, ekibinja ekimu ku bo kiyimiriranga naawe musaale, era nga babagalidde ebyokulwanyisa byaabwe, bwebamala okuvunnama bagende bayimirire emabega wa mmwe ate ekibinja ekirala abatannasaala bajje babe nga basaala naawe, bateekeddwa okuba obulindaala nga babagalidde ebyokulwanyisa byaabwe, abo Abakaafuwala bandyagadde singa mugayaalirira ebyokulwanyisa byammwe n'ebintu byammwe, nebabagwako ekiyiifuyiifu tewali kibi ku mmwe bwe muba nga mulina obuzibu olwenkuba oba nga mubadde balwadde okuba nga mussa wansi ebyokulwanyisa byammwe naye era mubeere bulindaala, mazima Katonda yategekera Abakafiiri ebibonerezo ebinyoomesa.\n103. Bwemumala e sswala, mutendereze Katonda mu kuyimirira ne mu kutuula ne mu kugalamira, ate bwe muba mu mirembe musaale e sswala mu ngeri eyaabulijjo. Mazima e sswala yalaalikibwa ku Bakkiriza nga esaalibwa mu biseera ebigere.\n104. Temunafuwa nga mulondoola omulabe, bwe muba nga mulumwa mazima nabo balumwa nga bwemulumwa, ate nga mmwe musuubira ewa Katonda bo kyebatasuubira, bulijjo Katonda amanyi nnyo era mugoba nsonga.\n105. Mazima ffe twassa gyoli ekitabo mu butuufu, obe nga olamula wakati w’abantu nga okozesa ebyo Katonda bye yakuwa, era towolerezanga abakumpanya.\n106. Era weegayirire Katonda, mazima Katonda musonyiyi nnyo waakisa.\n107. Towakanira abo abeelyazaamanya, bulijjo Katonda tayagala muntu mukumpanya omwonoonefu.\n108. Beekweka abantu nebatasonyiwalira Katonda, so nga bulijjo aba nabo bwebasula nga abayiiya ebigambo byatayagala, ate nga bulijjo Katonda yetoolodde bye bakola.\n109. Abaffe mmwe beebo ababawakanira mu bulamu obwensi kati ani aliboogerera ewa Katonda ku lunaku lwokuzuukira! oba ani alibeera omweyimirize waabwe!\n110. Omuntu akola ekibi oba neyeeyisa obubi naye neyeegayirira Katonda, asanga Katonda nga musonyiyi nnyo omusaasizi.\n111. Omuntu akola ekibi akikolera mwoyo gwe, bulijjo Katonda mumanyi nnyo agoba nsonga.\n112. Ate omuntu akola ekisobyo, oba ekyonoono ate naakissa ku muntu atakikoze, mazima aba yeetisse ekikolwa ekyobulimba era nga kibi ekyolwatu.\n113. Singa si kisa kya Katonda n'okusaasirakwe bya kulinako, (Ggwe Muhammad) ekibiina mu bo kyaliyagadde okukubuza, byonna byebakola beebuza bokka, tebayinza kukutuusako kabi konna nga Katonda assa ku ggwe ekitabo (Kur’ani) n’ebigambo ebya magezi (Hadith) era nga yakumanyisa n'ebyo byewali tomanyi era bulijjo e birungi bya Katonda byakuwa bingi nnyo.\n114. Tewali bulungi mu mboozi zaabwe ezisinga obungi, okugyako oyo alagira abantu okusaddaaka oba obuntu bulamu oba okutabaganya wakati w’abantu, omuntu akola ebyo nga anoonya kusiima kwa Katonda tugenda kumuwa empeera ensukkulumu.\n115. N'omuntu ayawukana ku Mubaka oluvanyuma lwo bulungamu okumweyoleka, naakwata ekkubo eritali lya bakkiriza tumulekera ekyo kyaaba asazeewo, era tugenda kumukasuka mu muliro Jahannama, obwo nno buddo bubi ddala.\n116. Mazima Katonda tasonyiwa ku mugattako kintu, so nga asonyiwa ekitali ekyo eri oyo gwaba ayagadde, oyo yenna agatta ku Katonda ekintu aba abuze olubula oluyitirivu.\n117. Buli byebasaba ebitali ye baabituuma amannya ag’ekikazi, era ddala tebasaba (mu nkola yaabwe eyo) okugyako Sitane eyeewaggula.\n118. Katonda yagikolimira era neegamba nti nja kutwala ekitundu ekiwera mu baddubo.\n119. Njakubabuliza ddala, era nja kubawanga ebisuubizo ebyobulimba, era nja kubalagirira ddala bawummule amatu g’ebisolo ebirundibwa era nja kubalagirira nga ddala bakyuse entonda ya Katonda. N’omuntu afuula Sitane mukwanogwe naaleka Katonda mazima aba afaafaganiddwa olufaafaganirwa olwolwatu.\n120. (Sitane) abalagaanyisa naabawa n’ebisuubizo ebyo bulimba, Sitane byonna byabalagaanyisa tebiri okugyako byabutaliimu.\n121. (Abagoberera Sitane) abo obuddo bwa bwe muliro Jahannama, era nga tebagenda kufuna buddukiro kuguwona.\n122. Naabo abakkiriza nebakola emirimu emirongoofu tujja kubayingiza e jjana nga emigga jikulukutira mu zo, baakuzibeeramu obugenderevu, eyo nga ndagaano ey’amazima Katonda gyabawadde, ate ani asinga Katonda okwogera ebigambo eby’amazima.\n123. (Okuyingira e jjana) tekigenda kusinziira ku kwagala kwa mmwe oba abaaweebwa e kitabo kye baagala, (enkola eri nti) omuntu akola ekibi kiri musasulwa, era nga oggyeko Katonda tewaliba mukuumi yenna wadde omutaasa.\n124. N’omuntu akola emirimu emirongoofu kaabe musajja oba mukazi nga mukkiriza, abo nno baakuyingira e jjana, era tebagenda kuyisibwa bubi wadde mu kantu akatono.\n125. Ani ali mu ddiini e nnungi okusinga oyo aba yeewadde ewa Katonda, era nga mukozi wa birungi, era n'agoberera e nkola ya Ibrahim e yobutakkiririza mu bisinzibwa byonna ebitali Katonda omu, era nga Katonda yafuula Ibrahim mukwano gwe owenjawulo.\n126. Era bya Katonda byonna ebiri mu ggulu omusanvu ne nsi, era bulijjo Katonda amanyi ekifa ku buli kintu.\n127. Bakubuuza ku nsonga za bakyala, bagambe nti Katonda ajja kubaanukula ebikwata ku bakyala, era nga bwajja okubategeeza ebibasomerwa mu kitabo (Kur’ani) ku nsonga zaaba mulekwa abakyala, abo bemutawa ekyo ekiteekwa okuweebwa (Amahare), ate nemwagala okubawasa era abategeeza ebikwata ku baana abato abateesobola, era nga bwajja okubategeeza nti muteekwa okukola ku nsonga z’a bamulekwa mu bwesimbu, era mukimanye nti e kirungi kyonna kyemukola Katonda akimanyidde ddala.\n128. Omukyala bwatyanga bba okumuyisa obubi, oba okumusuulawo, si kibi ku bombi okukola ekiyinza okubatabaganya era (bulijjo) okutegeeragana kwekusinga obulungi. Naye omuntu bulijjo agwa olubege ku mulugube, naye singa mulongoosezza nemutya Katonda, bulijjo Katonda byemukola abimanyi nnyo.\n129. Wabula temugenda kusobola kukola bwenkanya wakati wa bakyala (obuli 100%) ne bwe muba nga kye mwandi yagadde, wabula temubasuulira ngawo ddala, omukyala nemumuleka nga alengejja nga omuwanike, naye singa mutegeeraganye, era nemutya Katonda, mazima bulijjo Katonda musonyiyi nnyo musaasizi.\n130. Naye (omwami n'omukyala abafumbo) singa baawukana buli omu Katonda ajja kumumalira ebyetaagobye nga ajja mu bigabwabye e bingi, bulijjo Katonda mugazi nnyo mu buli kimu era agoba nsonga.\n131. Byonna ebiri mu ggulu omusanvu ne mu nsi bya Katonda, era mazima twalaamira abo abaaweebwa ekitabo oluberyeberye lwa mmwe, nammwe netubalaamira nti mutye Katonda, wabula bwemugyema mazima ddala bya Katonda ebyo ebiri mu ggulu omusanvu nebiri mu nsi. Era bulijjo Katonda talina kyeyetaaga era atenderezebwa.\n132. Era bya Katonda ebyo ebiri mu ggulu omusanvu nebyo ebiri mu nsi. Era bulijo Katonda yaakola ku nsonga z’ebitonde byonna.\n133. (Okukakasa ekyo) singa aba ayagadde asobola okubagyawo abange mmwe abantu naaleeta abalala, bulijjo Katonda kwekyo musobozi.\n134. Omuntu ayagala empeera y’okunsi, Katonda yaafuga empeera y’okunsi n'e yokunkomerero bulijjo Katonda awulira era alaba nnyo.\n135. Abange mmwe abakkiriza mubeere abalwanirira obwenkanya, abajulira ku lwa Katonda, ensonga nebweba ekwata ku mmwe mwennyini, oba abazadde bombi, n'aboluganda olwokumpi (aweebwako obujulizi) kaabe mugagga oba mwavu bombi bantu ba Katonda okusinga okuba nti ba mmwe, kale nno temugoberera okwagala kwa mmwe nemutakola bwenkanya. bwemunaakyusa amazima oba nemugaana okuwa obujulizi, mazima ddala Katonda bulijjo amanyidde ddala byemukola.\n136. Abange mmwe abakkiriza mukkirize Katonda n’omubakawe, n’ekitabo kyeyassa ku mubakawe, era n’ekitabo kyeyassa oluberyeberye, oyo yenna atakkiririza mu Katonda ne ba Malayika be n'ebitabo bye n’ababaka be n’olunaku lw’enkomerero aba abuze olubula oluyitirivu.\n137. Mazima abo abakkiriza, ate nebakaafuwala, ate nebakkiriza, oluvanyuma nebakaafuwala, ate nebeeyongerera ddala obwa kiwagi, Katonda si wakubasonyiwa wadde okubalungamya ku kkubo e ggolokofu.\n138. Sanyusa abannanfusi nga obategeeza nti balina ebibonerezo ebiruma.\n139. (Abannanfusi) abo abafuula abakafiiri mikwano gyabwe, nebaleka abakkiriza, abaffe baba babanonyaako kitiibwa! Mazima bulijjo ebitiibwa byonna bya Katonda.\n140. Nga ate mazima (Katonda) yassa ku mmwe mu kitabo nti bwemuwuliranga ebigambo bya Katonda nga biwakanyizibwa, era nga bijolongwa temutuulanga wamu nabo abakola ekyo okutuusa lwebadda ku mboozi endala, (ate nga mazima ddala bulijjo kimanyiddwa nti) mazima Katonda agenda kukunganya abakafiiri n’abananfusi bonna abayingize omuliro Jahannama.\n141. (Era Abannanfusi) beebo bulijjo abalindirira ekintu ekinaatuuka ku mmwe, bwemufuna obuwanguzi okuva ewa Katonda bagamba nti bulijjo tetuli nammwe, abakafiiri bwebaba nga beebafunyeeyo ku buwanguzi babagamba nti tetwabayamba netubataasa ku bakkiriza, wabula Katonda agenda kulamula wakati wa mmwe ku lunaku lw’enkomerero, ate nga Katonda tagenda kuwa Bakafiiri kkubo lyebayinza kuwanguliramu Bakkiriza.\n142. Mazima Abannafunsi bakwenyakwenya Katonda, kale naye waakubakwenyakwenya, era bwebayimirira okusaala bayimirira lwabuwaze, nga bagenderera kulaga bantu era tebatendereza Katonda okugyako katono nnyo.\n143. Ba nampa wengwa (wakati wa Bakkiriza na Bakafiiri) nga tebayinza kubalibwa ku bali oba ku bano, bulijjo omuntu Katonda gwabuza tayinza kumufunira kkubo. (lidda eri bulungamu).\n144. Abange mmwe abakkiriza temufuula nga abakafiiri mikwano gyammwe nfiira bulago nemuleka abakkiriza, mwandiyagadde okwewaako obujulizi obwolwatu ewa Katonda.\n145. Mazima Abannanfusi bagenda kubeera ku mwaliiro ogusemberayo ddala wansi mu muliro, ate nga togenda kubafunira mutaasa.\n146. Okugyako abo abeenenya, nebalongoosa, nebekwata ku Katonda, nga neddiini yaabwe bagikola kulwa Katonda yekka, abo nno bagenda kuba wamu nabakkiriza. Ate nga Katonda abakkiriza agenda kubawa empeera ensukkulumu.\n147. Singa mwebaza Katonda, era nemukkiriza, ate olwo Katonda aliba ababonerereza lwaki! ate nga bulijjo Katonda mwebaza era mumanyi nnyo.\n148. Katonda tayagala kwatuukiriza kigambo kibi (ku muntu) okugyako oyo aba alangiddwa obwereere, bulijjo Katonda awulira era amanyi nnyo.\n149. Bwemwolesa ekirungi, oba nemukikweka, oba nemusonyiwa abayisizza obubi, mazima bulijjo Katonda alekera, muyinza nnyo.\n150. Mazima abo abajeemera Katonda n’ababakabe, nebagezaako okwawula wakati wa Katonda n’ababakabe, era nebagamba nti tukkirizaako abamu abalala tetubakkiriza, nebaagala okuteekawo ekkubo wakati weebyo ebibiri, (babe nga mwebatambulira).\n151. Abo nno beebatakkiriza abannamaddala. Era nga abakafiiri twabategekera ebibonerezo ebinyoomesa.\n152. Ate abo abakkiriza Katonda n'ababaka be nebatayawula wakati w’omu kubo, abo nno Katonda agenda kubawa empeera yaabwe, bulijjo Katonda musonyiyi wa kisa nnyo.\n153. Abaaweebwa ekitabo bakusaba okuba nga bafuna ekitabo okuva mu ggulu, ate nga mazima kyebaasaba Musa kyali kinene okusinga ekyo, bwebaagamba nti tulage Katonda mubweyolefu. Olwokweyisa kwabwe okubi laddu yabakuba (ate oluvanyuma Katonda yabalamusa), ate neb’eteerawo ennyana nebagisinza, so nga obunnyonyofu bwali bwabajjira dda, ekyo nno nakyo twakisonyiwa, so nga ate twali twawa Musa obujulizi obwenkukunala (obukakasa obwa Nabbi bwa Musa).\n154. Netuleebeseza waggulu waabwe olusozi, bwebataagoberera, endagaano gyetwabakozesa nti baali bateekwa okugoberera (enjigiriza ya Taurat) netubagamba nti muyingire omulyango gw’ekibuga (Bait Makdis) nga muvunnamye (kyebataakola) era twabalagira obutavuba ku lunaku lwa mukaaga (ekiragiro kyebaamenya) era twabakozesa endagaano enzito.\n155. Ekyabatuusa kwebyo, kuba nti baamenya endagaano zaabwe, n’okuwakanya amateeka g’a Katonda, n’okutta kwabwe ba Nabbi ekitaali kituufu, era nekulwokugamba kwabwe nti, emitima gyaffe mizibikivu, ekituufu kiri nti Katonda yeeyagibikka olw'obukaafiiri bwabwe, tebayinza kukkiriza okugyako kitono nnyo.\n156. Era nekulwobukafiiri bwabwe, n’okutemerera Mariam ekigambo ekinene.\n157. Era nekulwekigambo kyabwe bwebagamba nti, mazima ffe tumaze okutta Masiya Issa Mutabani wa Mariam omubaka wa Katonda so nga tebaamutta, wadde okumukomerera ku musaalaba, wabula kyabalabikiranga abasse yye, naye mazima ddala abaayawukana mu nsonga eno bali mu kubuusabuusa ku bigikwatako, tebalina bukakafu ku yo wabula okugoberera okuteebereza, naye nga ddala tebaamutta.\n158. Wabula Katonda yamusitula n’amutwala gyali, era bulijjo Katonda ye nantakubwa ku mukono mugoba nsonga.\n159. Mazima tewali n’omu mwabo ab'aweebwa e kitabo okugyako nga agenda ku mukkiriza nga tannafa, nga ne ku lunaku lw’enkomerero agenda kubawaako obujulizi.\n160. Okusinziira kukweyisa obubi kwa ba Yudaaya, twaziza ku bo ebirungi ebyali bibakkiriziddwa, ne ku lwo kwekiika kwabwe mu kkubo lya Katonda.\n161. Nekulwokutwalanga kwabwe Ribbah, so ng’ate baagigaanibwa, nekulwokulya kwabwe emmaali y’abantu mu bukyamu, era twateekerateekera abakafiiri mu bo ebibonerezo ebiruma.\n162. Wabula abamanyi ba kakensa mu bo n’abakkiriza ebyassibwa gyoli, n'ebyassibwa oluberyeberyelwo, era abayimirizaawo e sswala, nebawaayo nezzaka, era abakkiriza Katonda n’olunaku lwe nkomerero, abo nno tugenda kubawa mpeera ensukkulumu.\n163. Mazima ffe twakuwa ggwe (Nabbi Muhammad) obubaka nga bwetwawa Nuhu obubaka, neba Nabbi bangi oluvanyumalwe, era twawa Ibrahim obubaka ne Ismail ne Ishaka ne Yakubu ne bazzukulu ba Yakubu, ne Isa ne Ayub ne Yunus ne Haruna ne Sulaiman, ne Dauda netumuwa Zaburi.\n164. N’ababaka abalala twabakunyumiza dda ate nga ababaka abalala tetwabakunyumiza, era mazima Katonda yayogera ne Musa olwogera (nga tewali Mubaka wakati waabwe).\n165. Ababaka abo bonna bajjanga nga bawa amawulire agasanyusa, nga n'abandi bawa amawulire agalabula, abantu baleme kuba na byekwaso ku Katonda kasita yamala okubatumira ababaka, bulijjo Katonda nantakubwa ku mukono mugoba nsonga.\n166. (Ekyo kimala abantu okuba nga naawe bakukkiriza naye abayudaaya n’ababafaanana bweba nga tebakukkirizza) kasita Katonda akakasa nti (ekitabo) ekyassibwa ku ggwe kyassibwa ku lwakumanya kwa Katonda n’okusalawokwe ne ba Malayika ekyo kyennyini kyebakakasa, naye nga bulijjo Katonda yeemalirira okuwa obujulizi n’okukakasa ekintu kyonna.\n167. Mazima abo abaakaafuwala nebassa emisanvu mu kkubo lya Katonda, mazima baabula olubula oluyitirivu.\n168. Mazima abo abaakaafuwala era nebeeyisa obubi, Katonda si waakubasonyiwa wadde okubalungamya mu kkubo.\n169. Mpozzi ekkubo erigenda mu muliro Jahannama gwebalibeeramu obugenderevu, era bulijjo ekyo ku Katonda kyangu nnyo.\n170. Abange mmwe abantu, omubaka yabajjira nga aleeta amazima okuva ewa Mukama omulabirizi wa mmwe, kale mukkirize, kye kirungi gyemuli, naye bwe munaakaafuwala mazima ddala ebiri mu ggulu omusanvu ne nsi bya Katonda, bulijjo Katonda mumanyi nnyo agoba nsonga.\n171. Abange mmwe abaaweebwa ekitabo temusukkanga ekyetaagisa, nga mutuukiriza eddiini yammwe, era temwogeranga ku Katonda okugyako amazima, mazima ddala Masiya Isa mutabani wa Mariam mubaka wa Katonda, era kigambokye, kyeyawa Mariam, era mwoyo ogwava gyali. Kale temugamba nti basatu, ekyo mukikomye, kyekirungi gyemuli, mazima ddala Katonda ali Katonda omu, yayawukana (tasaana) kuba namwana, bibye byonna ebiri mu ggulu omusanvu n'ebiri mu nsi , bulijjo kimala okuba nti Katonda y’ayimiriddeko ensonga ya buli kintu.\n172. Masiya tayinza butayagala kuba muddu wa Katonda, wadde ba Malayika abali kumwanjo nabo tebayinza butakyagala, oyo yenna atayagala kuyitibwa muddu wa Katonda neyeekuluntaza, (Katonda) ajja kubazuukiza bonna abazze gyali ku lunaku lw’enkomerero.\n173. Kale nno abo abakkiriza nebakola emirimu emirungi, Katonda ajja kubasasula empeera y’emirimu gyaabwe mu bujjuvu, ate abongere n’ebirungi ebirala ebiva gyali, naye abo abawakanya nebawaganyala, abo wa kubabonereza ebibonerezo ebiruma ennyo, ate tebagenda kubaayo gwebafuna atali Katonda nga mukwano gwaabwe wadde nga mutaasa.\n174. Abange mmwe abantu mazima bwabajjira obubonero obwenkukunala, era nga twassa gyemuli ekitangaala ekyeyolefu (Kur’ani).\n175. Naye abo abakkiriza Katonda nebeenywereza ku ye, abo nno agenda kubayingiza (e jjana) nga kusaasira okuva gyali (era alibawa) ebigabwa (ebirala), era abalungamyenga eri ekkubo eribatuusa gyali, nga kkubo ggolokofu.\n176. Bakubuuza (ggwe Nabbi Muhammad) ku muntu afa naataleka bazadde oba abaana wabula nga alese bagandabe, gamba nti Katonda ajja kubannyonnyola ebikwata ku kusikira omuntu oyo, omuntu bwafa nga talina mwana, naye nga alina mwannyina, oyo afuna kimu kyakubiri kwebyo byaba alese, era naye asikira mwannyina singa (Mwannyina afa) nga talese mwana, bannyina bwebaba babiri bafuna bibiri byakusatu kw'ebyo byaba alese, bwebaba b’aluganda nga basajja na bakazi, omusajja afuna omugabo gwabakazi babiri, Katonda abannyonnyola (amateekage) mube nga temubula, bulijjo Katonda mumanyi waabuli kintu.


Isaia 10 NTLR - Isaaya 10 LCB | Biblica América Latina\nIsaia 10 NTLR - Isaaya 10 LCB\n1Vai de cei ce decretează hotărâri nelegiuite,\nNTLR : Isaia 10\n1Nga zibasanze abo abateeka amateeka agatali ga bwenkanya,\nn’abo abawa ebiragiro ebinyigiriza,\n2 okulemesa abaavu ne batafuna nsala ebagwanidde;\nera n’okunyaga ku bantu bange abaavu ebyabwe,\nne bafuula bannamwandu omunyago gwabwe,\nn’abatalina ba kitaabwe omuyiggo gwabwe!\n3 Mulikola mutya ku lunaku Mukama lwalisalirako omusango\nne mu kuzikirira okuliva ewala?\nMuliddukira w’ani alibayamba?\nObugagga bwammwe mulibuleka wa?\n4 Muliba temusigazza kya kukola kirala wabula okutwalibwa nga mukutaamiridde mu busibe\noba okuba mu abo abattiddwa.\nNaye wadde nga biri bityo, obusungu bwe buliba tebunnaggwaawo,\nera n’omukono gwe guliba gukyagoloddwa.\nOmusango Katonda gwalisalira Bwasuli\n5 “Zikusanze Bwasuli, omuggo gw’obusungu bwange,\nera omuggo gw’ekiruyi kyange.\n6 Mmutuma okulumba eggwanga eritatya Mukama,\nera mmusindika eri abantu abansunguwazizza,\nabanyage, ababbire ddala,\nn’okubasambirira abasambirire ng’ebitoomi eby’omu nguudo.\n7 Naye kino si kye kigendererwa kye,\nkino si ky’alowooza.\nEkigendererwa kye kwe kuzikiriza,\nokumalirawo ddala amawanga mangi.\n8 ‘Abaduumizi bange bonna tebenkana bakabaka?’ bw’atyo bw’ayogera.\n9 ‘Kalino tetwakizikiriza nga Kalukemisi,\nne Kamasi nga Alupaadi,\nne Samaliya nga Ddamasiko?\n10 Ng’omukono gwange bwe gwawamba obwakabaka obusinza bakatonda ababajje,\nabasinga n’abo ab’omu Yerusaalemi ne Samaliya,\n11 nga bwe nakola Samaliya ne bakatonda baabwe abalala\nsi bwe nnaakola Yerusaalemi ne bakatonda baabwe ababajje?’ ”\n12 Mukama bw’alimaliriza omulimu gwe ku lusozi Sayuuni era ne ku Yerusaalemi n’alyoka abonereza kabaka w’e Bwasuli olw’okwewaana n’okuduula kwe n’entunula ye ey’amalala. 13 Kubanga yayogera nti,\n“ ‘Bino byonna mbikoze olw’amaanyi g’omukono gwange,\nera n’olw’amagezi gange,\nkubanga ndi mukalabakalaba:\nNajjulula ensalo z’amawanga ne nnyaga obugagga bwabwe,\nng’ow’amaanyi omuzira ne nzikakkanya bakabaka baabwe.\n14 Ng’omuntu bw’akwata mu kisu,\nomukono gwange gw’akunuukiriza ne gukwata mu bugagga bw’amawanga;\nng’abantu bwe balondalonda amagi agalekeddwawo,\nbwe ntyo bwe nakuŋŋaanya amawanga gonna,\ntewali na limu lyayanjuluza ku kiwaawaatiro,\nnewaakubadde eryayasamya akamwa kaalyo okukaaba.’ ”\n15 Embazzi eyinza okweyita ey’ekitalo okusinga oyo agitemesa?\nOmusumeeno gulyekuza okusinga oyo agusazisa?\nGy’obeera nti oluga luyinza okuwuuba omuntu alukozesa,\noba omuggo okusitula oyo atali muti.\n16 Noolwekyo Mukama, Mukama Katonda Ayinzabyonna,\nkyaliva aweereza obukovvu bulye abasajja be abaagejja,\nera wansi w’okujaganya n’ekitiibwa kye akoleeze wo omuliro\n17 Ekitangaala kya Isirayiri kirifuuka omuliro,\nn’Omutukuvu waabwe abeere olulimi lw’omuliro,\nmu lunaku lumu kyokye kimalirewo ddala\namaggwa ge n’emyeramannyo gye.\n18 Era kiryokya ne kimalirawo ddala ekitiibwa ky’ebibira bye,\nn’ennimiro ze, engimu,\nng’omusajja omulwadde bwaggweerawo ddala.\n19 N’emiti egy’omu kibira kye egirisigalawo giriba mitono nnyo\nnga n’omwana ayinza okugibala.\nAbalisigalawo ku Isirayiri\n20 Awo olulituuka ku lunaku olwo, abaliba bafisseewo ku Isirayiri,\nn’abo abaliba bawonye ku nnyumba ya Yakobo\nnga tebakyeyinulira ku oyo[a]\nnaye nga beesigama ku Mukama Katonda,\nomutukuvu wa Isirayiri mu mazima.\n21 Ekitundu ekirifikkawo kirikomawo, ekitundu kya Yakobo\nkirikomawo eri Katonda ow’amaanyi.\n22 Kubanga wadde abantu bo bangi ng’omusenyu gw’ennyanja,\nabalikomawo nga balamu baliba batono.\nOkuzikirira kwo kwa kubaawo\n23 Kubanga Mukama, Mukama Katonda ow’Eggye alireeta\nenkomerero eteriiko kubuusabuusa nga bwe yateekateeka entuuko mu nsi yonna.\n24 Noolwekyo Mukama, Mukama Katonda ow’Eggye kyava ayogera nti,\n“Mmwe abantu bange ababeera mu Sayuuni,\nnewaakubadde nga babakuba n’oluga\nera nga babagololera omuggo nga Abamisiri bwe baakola.\n25 Kubanga mu kaseera katono nnyo\nobusungu bwange gy’oli bujja kukoma era ekiruyi kyange kiribazikiriza.”\n26 Mukama Katonda ow’Eggye alibakuba n’akaswanyu\nnga bwe yakuba aba Midiyaani ku lwazi lw’e Olebu.\nEra aligololera oluga lwe ku nnyanja\nnga bwe yakola e Misiri.\n27 Ku lunaku olwo, omugugu gwe guliggyibwa ku bibegabega byo,\nn’ekikoligo kye kive ku nsingo yo;\n28 Laba eggye ly’omulabe lituuse liwambye Yagasi,\nliyise mu Migulooni,\nera mu Mikumasi gye balireka emigugu gyabwe.\n29 Bayise awavvuunukirwa, e Geba\nne basulayo ekiro kimu,\nGibea wa Sawulo adduse.\n30 Kaaba n’eddoboozi ery’omwanguka ggwe omuwala wa Galimu!\nGgwe Layisa wuliriza!\n31 Madumena adduse,\nabantu b’e Gebimu beekukumye.\n32 Olwa leero bajja kusibira Nobu,\nbalyolekeza ekikonde kyabwe\neri olusozi lwa Muwala wa Sayuuni,\nakasozi ka Yerusaalemi.\n33 Laba, Mukama, Mukama Katonda ow’Eggye,\nalitema amatabi n’entiisa\nn’emiti emiwanvu n’emiwagguufu giritemerwa ddala,\nn’emiti emiwanvu girikkakkanyizibwa.\n34 Era alitemera ddala n’embazzi ebisaka by’omu kibira;\nLebanooni aligwa mu maaso g’oyo Ayinzabyonna.\n10:20 Kino kyogera ku bantu ba Bwasuli\nLCB : Isaaya 10


Bukedde Online - Omugagga w'e Ntinda bamukutte nga Nseenene\nOmugagga w'e Ntinda bamukutte nga Nseenene\nEyabba obukadde 200 e Masaka bamukutte\nPoliisi ekutte boofiisa baayo abalala\nWAABADDEWO akanyoolagano, nga bawannyondo ba kkooti bafulumya omugagga w’e Ntinda okuva mu maka ge yazimba ku ttaka eririko enkaayana.\nBawannyondo nga bawalaawala Fred Kiraga omugagga w’e Ntinda gwe baagobye mu nnyumba gye yazimba ku ttaka eritali lirye.\nEnkaayana zino ziwulirizibwa kkooti ekola ku nsonga z’ettaka.\nZiri wakati wa George Lumala, Fred Kiraga n’abalala abaludde nga bagugulana ne Ronald Kwesiga.\nKkooti yakakasizza nti Kwesiga ye nnannyini ttaka omutuufu era n’esindika bawannyondo baayo okufulumya Lumala n’abapangisa be.\nKu ssaawa 5:00 ez’oku makya, bawannyondo bano abaakulembeddwaamu Ismail Magumba owa T/A Capital Debt Agency mu Kampala baatuukiridde poliisi ya Kira Road ne bagisaba okubaawo nga bateeka ekiragiro kya kkooti mu nkola.\nPoliisi yakulembeddwaamu agikulira, ASP peace Nansaba. Ono yatuukiridde ssentebe wa Buye Kigoowa Kinnawattaka Zooni, Godfrey Mukwaya. Mukwaya yalagidde abakolera ku ttaka lino okuli abaamaduuka, abookya ebyuma, abapangisa n’abalala okukuhhaana n’abasomera ekiwandiiko ekyaweerezeddwa omulamuzi wa kkooti enkulu Christine Nantege.\nOluvannyuma yayise aba famire ya Lumala ne Kiraga n’abasomera ekiwandiiko kino kyokka ne bagaana okuva ku ttaka. Bano baagambye nti ekiwandiiko kijingirire kuba wadde omusango gwabasingisibwa naye omulamuzi y’omu yabakkiriza okwongerayo okujulira kwabwe.\nKino kyawalirizza Nansaba okulagira bawannyondo okukola omulimu gwabwe, olwo ettaka lyonna ne balikubako ekibaati. Oluvannyuma baalagidde abapangisa okusengula ebintu byabwe.\nBaayolekedde amaka ga Lumala ne bafulumya ebintu bye ne babisuula wabweru. Waabaddewo akannyoolagano oluvannyuma lwa Lumala ne Kiraga okulagira bawannyondo okwamuka amaka gaabwe era ne babafubutula.\nBaggyiddeyo bawannyondo emiggo, nabo ne baggyayo amajambiya ekyatiisizza poliisi n’eragaira Kiraga eyabadde atabuse okukira ennumba ateekebwe ku mpingu.\nOmulamuzi Christine Nantege kigambibwa nti yalagidde bawannyondo okusengula abantu ku ttaka eriri ku Plot 1485 ne Block 216.\nSsentebe Mukwaya yagambye nti ettaka lino abadde tamanyi nti lya Ronald Kwesiga ng’amanyi lya Dr. George Washington oyuku ali emitala w’amayanja.\nAbapangisa ku nnyumba za Lumala baategeezezza nti tabategeezanga ku kizibu kino ne bagamba nti abasinga abadde yaakabaggyako ssente z’omwezi omupya era tebalina waakutandikira.\nYe Kiraga bawannyondo baamututte butereevu mu kkooti e Nakawa avunaanibwe kuba ye, Lumala ne banne kkooti ebeetaaga.\nBasudde ebintu by'omugagga ebweru nnyina n'akuba omulanga\nOmugagga asuuzizza omukungu wa Poliisi ekizimbe: Abapangisa be babasengulidde ku midumu gya mmundu


Bukedde Online - Engeri abazigu gye baalumbye Poliisi y'e Gulu ne batta omujaasi n'okulumya abapoliisi 4\nOmuduumizi wa Poliisi, Gen Kayihura yagambye nti ku ssaawa 2:30 ez’ekiro ku Ssande wabaddewo abazigu abaalumbye ekitebe kya poliisi y’e Gulu n’ekigendererwa eky’okutolosa omusibe Dan Oola Odiya balemese enteekateeka z’okumutwala mu kkooti ku Mmande ku musango gw’okutta omuntu n’obutujju.\nGen. Kale Kayihura ng’ayogera eri abaamawulire ku kitebe kya Poliisi e Naggulu eggulo ku Mmande. Amudiridde ye Haruna Isabirye akulira ebikwekweto mu Poliisi n’omwogezi w’eggye lya UPDF, Lt. Col. Paddy Ankunda (ku ddyo).\nYagambye nti abazigu bano baabadde batambulira ku mmotoka UAF 350Q wabula poliisi ng’eri wamu n’amagye ne balwanagana n’abazigu bano mu kuwanyisiganya amasasi okwatutte eddakiika ezisukka mu 30.\nKayihura yagambye nti baasuuzizza abazigu emmundu 6 z’ekika kya AK 47, emmundu y’ekika kya PK emu, emmundu ey’ekika kya SAR, amasasi 270, magazine enkalu 12, ebyambalo omubeera amasasi bisatu, obusaale obw’omulembe n’empiima munaana.\nMu bulumbaganyi buno Kayihura yagambye nti omujaasi omu Cpl. Moses Edema yattiddwa era abazigu ne balumya n’abapoliisi abalala bana ssaako omuntu waabulijjo eyabadde ayitawo era bonna bajjanjabwa.\nEggulo poliisi n’amagye baakutte abantu abalala basatu e Gulu ku by’obulumbaganyi obwabaddewo era waabaddewo okuwaanyisiganya amasasi nga babakwata.\nYagambye nti obulumbaganyi buno obwakoleddwa bweyolese nti ababukoze balina akakwate n’abali emabega w’okulumba enkambi y’aba LDU mu disitulikiti yeemu nga May 27, 2016.\nNg’obulumbaganyi buno bukoleddwa waliwo akabinja akeeyise aka National Democratic Alliance akaasasanyizza obubaka ku mikutu gya yintaneti nga keewaana nga bwe kabadde emabega w’obulumbaganyi buno era poliisi enoonyereza ku bagamba nti be bali mu kabinja kano.\nEmmundu zizze zibula ku poliisi nga n’ezaasembyeyo baazibbye ku poliisi y’e Namayingo era kiteeberezebwa nti ababadde bazibba balina akakwate ku buyeekera obwogerwako.


Bukedde Online - Bapulezidenti bagaaniddwa okugenda ku ntaana ya Mugabe\nEmmerson Mnangagwa n'omugenzi Mugabe\nMugabe waakuziikibwa ku Ssande September 15, kyokka Pulezidenti Emmerson Mnangagwa ayisizza ebiragiro ebikakali ku kukungubagira n'okumuziika omuli n'okulangirira nti tewali pulezidenti yenna gwe bagenda kukkiriza kulinnya kigere ku ntaana ya Mugabe.\nEddwaaliro lya Gleneagles Hospital Mugabe gy'abadde ajjanjabibwa lye limu ku gasingayo ebbeeyi nga buli lunaku omulwadde asasula ddoola 7,588 mu za Uganda bwe bukadde 20 n'emitwalo 22 buli lunaku.\nMnangagwa yayungudde ttiimu y'abakungu ba gavumenti abaakulembeddwaamu omumyuka wa Pulezidenti Kembo Mohadi ku nteekateeka z'okuzza omulambo e Zimbabwe.\nMugabe yafuga Zimbabwe okumala emyaka 37 kyokka mu November 2017, amagye gaamuggya ku ntebe olwo eyali omumyuka we Mnangagwa n'adda mu bigere bye.\nOmulambo gwa Mugabe gwa kutuukira ku kisaawe ky'eggwanga ekya Robert Gabriel Mugabe International Airport mu kibuga Harare ku ssaawa 6:00 ez'omu ttuntu ekya ku Lwokusatu olwo okukungubaga n'okumusabira bitandike okutuukira ddala ku Ssande.\nOkuva ku kisaawe ky'ennyonnyi, Omulambo gwa Mugabe gwakutwalibwa butereevu mu maka ge ag'omu kyalo agasangibwa ku kyalo Kutama ekyesudde kkiromita 85 okuva mu kibuga Harare gye gugenda okukolwako emikolo egy'obuwangwa.\nKu Lwomukaaga nga August 14, 2019, gwe mukolo omukulu ogw'okusabira Mugabe mu kisaawe gaggadde ekya National Sports Centre mu kibuga Harare era ku mukolo guno kwe kusuubirwa abakulembeze b'amawanga ag'ebweru.\nGavumenti yayisizza ekiragiro ku Mmande nti abakulembeze abaneetaba ku mukolo gw'oku Lwomukaaga, balina okukakasa obugenyi bwabwe ng'ebula ennaku ssatu okubakolera ku nteekateeka.\nAbakulembeze b'amawanga abaneetaba ku mukolo gw'oku Lwomukaaga basiddwaako obukwakkulkizo nti balina okutuuka mu Zimbabwe ku Lwokutaano olwo enkeera beetabe mu kusaba era omukolo bwe guggwa buli omu alabe eryamuleese.\nWe bwazibidde eggulo ku Mmande ng'ekifo Mugabe w'agenda okuziikibwa tekinnakkaanyizibwako.\nGavumenti eyagala kumuziika mu kibangirizi ky'Abazira mu kibuga Harare kyokka aba famire bagamba nti omugenzi yalese alaamye kumuziika ku butaka bwe e Kutama era nti ssinga ekiraamo kye kiziimulwa, ajja kuva e magobe akomewo atuge omuntu.\nHarare mu Zimbabwe


Tetukulinaako buzibu, Abakulira Namboole bakkirizza ekivvulu kya Bobi Wine - Watchdog Uganda\nABAKULIRA ekisaawe kya Mandela National Stadium kyadaaki bamaze ne bakkiriza ekivvulu ky’omuyimbi Bobi Wine ekimanyiddwanga “KYARENGA CONCERT” okubaayo nga 9 ogw’ekkumi n’ogumu.\nMu bbaluwa gye bawandikidde akulira okutegeka ebivvulu bya Bobi Wine Emma Serugo era nga etereddwako omukono akulira ekisaawe kye Namboole Roland Kyalisiima elaze nti nga 9 omwezi ogujja teri kintu kyonna kiyinza kulemesa muyimbi omwatikirivu Bobi Wine kukola kivvulu kye mu kisaawe kino bwanaaba atuukirizza obukwakkulizo obumutereddwawo,\nOmuli okusooka okufuna olukusa okuva ku Poliisi mu buwandiike era olukiiko olutwala ekisaawe lutegezebweko mu bwangu okusobola okukakasa ekivvulu.\nBobi Wine era asabiddwa okusasula ensimbi zonna mu buliwo obutasukka nga 29 omwezi guno bwe kimulema okukola ekivvulu kiba kijja kusazibwamu.\nEbbaluwa era elaze nti nga 16 omwezi ogujja Ttiimu ye Ggwanga ejja kubaayo n’omupiira kale nga abawagizi ba Bobi Wine tebagenda kukkirizibwa wansi mu muddo gwe Namboole kubanga bayinza okutataaganya omuddo nga babakkirizza kutuula oba okuyimirira mu kifo awalabirwa omupiira wokka.\nKinajjukirwa nti abakulira ekisaawe kye Namboole basooka ne bawandiika ebbaluwa wiiki ewedde nga bayimiriza ekivvulu kino, nga bekwasa nti mu nnaku z’omwezi omuyimbi Bobi Wine z’eyali asabye zaaliko omukolo gwe mbaga ne mikolo emilara.


Okubala 10 LCB - Numbers 10 NIRV | Biblica América Latina\nOkubala 10 LCB - Numbers 10 NIRV\n1Mukama n’agamba Musa nti, 2 “Weesa mu ffeeza amakondeere abiri ogakozesenga okuyitanga abantu bonna okukuŋŋaana, era n’okubalagira okuggyawo ensiisira zaabwe. 3 Amakondeere gombi bwe ganaafuuyibwanga, ekibiina ky’abantu bonna banaakuŋŋaaniranga w’oli ku mulyango gwa Weema ya Mukama ey’Okukuŋŋaanirangamu. 4 Naye bwe banaafuuwangako erimu, olwo abakulembeze, be bakulu b’ebika bya Isirayiri, be banaakuŋŋaaniranga w’oli. 5 Amakondeere ag’omwanguka bwe ganaafuuyibwanga, ebika ebinaabanga bisiisidde ku luuyi olw’ebuvanjuba binaasitulanga okutambula. 6 Ate bwe banaafuuwanga ag’omwanguka omulundi ogwokubiri, ensiisira ezinaabanga mu bukiikaddyo, zinaasitulanga okutambula. Amakondeere ag’omwanguka ke kanaabanga akabonero akanaabategeezanga nti basitule batambule. 7 Naye bwe kineetaagisanga okukuba olukuŋŋaana, onoofuuwanga amakondeere naye tegaabenga ga mwanguka.\n8 “Abaana ba Alooni, bakabona, be banaafuuwanga amakondeere. Lino linaabanga tteeka ery’enkalakkalira mu mmwe ne mu mirembe egigenda okujja. 9 Bwe munaagendanga okutabaala omulabe abajoogerereza mu nsi yammwe, mufuuwanga amakondeere ag’omwanguka. Bwe mutyo munajjukirwanga Mukama Katonda, era anaabawonyanga abalabe bammwe. 10 Mu biseera eby’essanyu, ne ku mbaga zammwe entongole ne ku mbaga z’omwezi ogwakaboneka, munaafuuwanga amakondeere nga bwe muwaayo ebiweebwayo byammwe ebyokebwa n’ebiweebwayo byammwe olw’emirembe, era binaabanga bijjukizo byammwe awali Mukama Katonda wammwe. Nze Mukama Katonda wammwe.”\n11 Awo olwatuuka ku lunaku olw’amakumi abiri mu mwezi ogwokubiri mu mwaka ogwokubiri, ekire ne kisitulibwa okuva waggulu wa Weema ya Mukama ey’Okukuŋŋaanirangamu. 12 Abaana ba Isirayiri ne basitula ne batambula okuva mu Ddungu lya Sinaayi, oluvannyuma ekire ne kiyimirira mu Ddungu lya Palani. 13 Ogwo gwe gwali omulundi omubereberye okusitula okutambula nga bagendera ku kiragiro kya Mukama Katonda kye yayisa mu Musa.\n14 Olusiisira lw’abaana ba Yuda lwe lwasooka okusitula okutambula, nga bakulemberwa ebendera yaabwe; Nakusoni mutabani wa Amminadaabu nga ye muduumizi waabwe. 15 Nesaneri mutabani wa Zuwaali ye yaduumira ekibinja ky’ekika kya Isakaali, 16 ne Eriyaabu mutabani wa Keroni n’aduumira ekibinja ky’ekika kya Zebbulooni. 17 Eweema ya Mukama n’esimbulwa, batabani ba Gerusoni ne batabani ba Merali abaagyetikkanga ne basitula ne batambula.\n18 Ebibinja by’omu lusiisira lwa Lewubeeni bye byaddako okusitula okutambula awamu n’ebendera yaabyo, nga biduumirwa Erizuuli mutabani wa Sedewuli. 19 Serumiyeeri mutabani wa Zulisadaayi ye yaduumira ekibinja ky’ekika kya Simyoni, 20 ne Eriyasaafu mutabani wa Deweri n’aduumira ekibinja ky’ekika kya Gaadi. 21 Abakokasi ne basitula okutambula nga beetisse ebintu ebitukuvu. Eweema ya Mukama ng’emala kusimbibwa, nabo ne balyoka batuuka.\n22 Ebibinja by’omu lusiisira lwa Efulayimu bye byaddirira okusitula okutambula awamu n’ebendera yaabyo; Erisaama mutabani wa Ammikudi nga ye muduumizi waabyo. 23 Gamalyeri mutabani wa Pidazuuli ye yaduumira ekibinja ky’ekika kya Manase; 24 ne Abidaani mutabani wa Gidyoni n’aduumira ekibinja ky’ekika kya Benyamini.\n25 Ku nkomerero ya byonna, ebibinja by’omu lusiisira lwa Ddaani, nga bye bikuuma emabega, ne bisitula okutambula n’ebendera yaabyo nga bikoobedde ensiisira zonna; Akiyezeeri mutabani wa Amisadaayi nga ye muduumizi waabyo. 26 Pagiyeeri mutabani wa Okulaani ye yaduumira ekibinja ky’ekika kya Aseri; 27 ne Akira mutabani wa Enani n’aduumira ekibinja ky’ekika kya Nafutaali. 28 Eyo ye yali entegeka ey’abaana ba Isirayiri ng’ebibinja byabwe bwe byali nga basitula okutambula.\n29 Awo Musa n’agamba mukoddomi we Kobabu mutabani wa Leweri Omumidiyaani nti, “Tusitula okutambula okugenda mu kifo Mukama kye yatugamba nti, ‘Ndikibawa.’ Kale nno, jjangu tugende ffenna tulikuyisa bulungi, kubanga Mukama yasuubiza Isirayiri ebintu ebirungi.”\n30 Naye n’addamu nti, “Nedda, sijja kugenda nammwe, nzirayo mu nsi ye waffe era mu bantu bange.”\n31 Naye Musa n’amugamba nti, “Nkwegayiridde totuleka. Ggwe omanyi obulungi eddungu gye tusaanye okukuba olusiisira lwaffe, ggwe ojja okubeera amaaso gaffe. 32 Singa ojja ne tugenda ffenna, tunaagabaniranga wamu buli kirungi kyonna Mukama ky’anaatuwanga.”\n33 Awo ne basitula okuva ku lusozi lwa Mukama Katonda ne batambulira ennaku ssatu. Essanduuko ya Mukama ey’Endagaano n’ebakulemberanga okumala ennaku ezo essatu ng’ebanoonyeza ekifo eky’okuwummuliramu. 34 Buli lwe baasitulanga okutambula nga bava mu lusiisira, ekire kya Mukama Katonda kyabeeranga waggulu waabwe buli budde bwa misana.\n35 Buli abeetissi b’Essanduuko ya Mukama Katonda lwe baasitulanga okutambula, Musa n’agamba nti,\n36 Buli Ssanduuko ya Mukama Katonda lwe yawummuzibwanga, Musa n’agamba nti,\nLCB : Okubala 10


KIKI EKIRI MUBOWOMBEEFU OBWAMAZIMA What is Embodied in True Humility - Modern Reformer\nKIKI EKIRI MUBOWOMBEEFU OBWAMAZIMA\nR5842: KIKI EKIRI MUBOWOMBEEFU OBWAMAZIMA\nTemukolanga kintu kyonna olw'okuyomba newakubadde olw'ekitiibwa ekitaliimu, wabula mu buwombeefu buli muntu agulumizenga munne okusinga bwe yeegulumiza yekka;\nObwetowaze n’obuwombeefu mbala yamakulu nyo eri agirina, okutunulira buli nsonga nosiima Katonda yekka wamu n’abantu abalina embala eno ennungi. Omutume Paulo atukubiriza okubeera n’endowooza ey’obuwombeefu, ffena abantu ba Katonda embala eno yetagisa okukulakulana muffe n’obugumikiriza.\nAbantu ba Katonda bonna sibawombeefu mu ndowooza zabwe, abamu belowoozako nyo bokka okusinga abalala, abamu balina amalala olw’okufuna amazima era nga basobola okuwereza amazima eri abalala. Tusana okukimanya nti engeri ya malala yonna kitaffe agigaana mu maaso ge era kitegeeza nti alina embala ya malala, alina okulowooza kutono nyo okw’obuwombeefu. Mazima tugwanidde okuba nendowooza munda muffe nga eya Yesu ey’obwetowaaze, obukakamu n’obuwombeefu, obuterowooza kuba kintu kyonna ekyegombebwa;\n(Bef 2:6-9 ) oyo bwe yasooka, okubeera mu kifaananyi kya Katonda, teyalowooza kintu ekyegombebwa okwenkanankana ne Katonda, naye yeggyako ekitiibwa, bwe yatwala engeri y'omuddu, n'abeera mu kifaananyi ky'abantu; era bwe yalabikira mu mutindo ogw'obuntu, ne yeetoowaza, nga muwulize okutuusa okufa, era okufa okw'oku musalaba. Era Katonda kyeyava amugulumiza ennyo n'amuwa erinnya liri erisinga amannya gonna; bwetutyo abaana ba Katonda tuteekwa okuwaayo omuwendo okulaba nga tuli bawombeefu. Abamu balina embala eno okuva mubuzaliranwa, naye abasinga obungi balina okufuba okulaba nga bagifuna, nebejjamu endowooza embi ey’okweyimusa, amalala n’okulowooza nti bamuwendo okusinga abalala.\nBwetutunulira okuyigiriza kw’omutume Paulo, kunsonga y’obuwombeefu tusaana okuyimusa abalala okusinga bwetweyimusa. Tufuna ekibuuzo omutume Paulo yali ategeeza ki? Abo abaze eri Massiayah bateekwa okugenda mu maaso ne bakizuula nti balina webatuusa okusinga webaali nga tebanajja eri Massiayah. Abo abakiriza Massiyah balina okumanya nti sibebasembayo okuba abawansi munsi era Omutume Paulo tagamba nti aba Massiayah balina okwetwala nga bebasembayo okuba abawansi nedda, ye yeyogerako nti ye mukulu mubononyi kubanga yali omu kwabo abali bawakanya amazima. Era Yesu yagamba nti eyo atuusa obulabe eri omu kubayigiriza be abato oyo ye mulabe namba emu (omujemi) tetusobola gamba nti ffe tusinga mu bonoonyi. Tulowooza nti abaana ba Katonda twandigambye nti nze ndi mwonoonyi omukulu” 1Tim 1:15 Ekigambo kyesigwa, era ekisaanira okukkirizibwa kwonna nti Kristo Yesu yajja mu nsi okulokola abalina ebibi; mu bo nze w'olubelebelye; tetusaana kwewaako bujjulizi bukyamu.\nEkigambo Omutume kyayigiriza tusanidde kukitegeera tutya? Mungeri eno; tusaana okumanya abantu babiri abali mu Mukama waffe Yesu tebafanagana. Bwetuba tulina endowooza entuufu eri Mukama waffe Yesu, tulowooza kutalanta zaffe mubuwombeefu tukimanya nti tulina obuvunanyizibwa eri Mukama waffe era twekebere okulaba nga talanta tugikozesa mubwesigwa nga bwensobola singa nesanga nga talanta gyenina esinga kuya mulilwana wange oba muganda wange nina okugikozesa okuyamba munange nga bwensobola.\nENDOWOOZA ENNUNGI ERI AB’OLUGANDA\nBwetutunulira munyumba yaffe ey;okukiriza tulabayo obunafu bungi nnyo muboluganda. Tutekeddwa obutateeka nnyo maaso gaffe ku ngeri y’obunafu buno ne mbala za'bolunganda wabula amaaso tugase ku mbala yabwe ennungi n’okusingira ddala obugoonvu bw’omutima, tubeere n’endowooza egamba Katonda yamuyita era namukiriza. Buli lwetulaba omuntu azze mu mazima tumugambe; tusanyuse okulaba nga tetufaayo kyonna kyali, Katonda yalaba ekirungi mu mutima gwe ekyamanyi era ekituufu. Engeri Katonda gyamukwatamu nga omwaana nange nteekwa okumutwala nga omwana era muganda wange. Wewaawo tetuteekwa kumuyimusa nyo mungeri eno ey’omuntu omukadde. Tusanidde okumukola obulungi nga bwetusobola.\nTetusobola kuba nga ono tumutwala nyo okuba omuntu w’okulusegele, kyoka Katonda asobola okuba nga omuntu oyo amwagala okusinga bwatwagala, kuba aba akimanyi nti tulina bingi byetuyinza okuyiga okuva eri omuntu oyo.\nAbantu bonna babeera balinayo embala enungi gyetusanidde okuyimusa n’okwagala, Omukyala omukadde olumu yagamba nti ne setani alinayo wakiri embala ennungi emu nti “alemerako kunsonga” tusanidde okulaba ekirungi omuntu kyalina n’etumwagala olwekyo. Tetusobola kulaba nga Katonda bwalaba ekyo ekirungi kyalina tumwagale olyekyo era tumuyimuse okusinga obunafu bwalina.\n1Bak 13:6-7 tekusanyukira bitali bya butuukirivu, naye kusanyukira wamu n'amazima; kugumiikiriza byonna, kukkiriza byonna, kusuubira byonna, kuzibiikiriza byonna.\nBag 6:10 Tuleme okuddirilanga mu kukola obulungi: kubanga ebiro bwe birituuka, tulikungula; nga tetuzirise. Kale, bwe tunaalabanga ebbanga, tubakolenga obulungi bonna, naye okusinga abo abali mu nnyumba ey'okukkiriza.\nOBUWOMBEEFU LY’EKUBO ERIGENDA MU KITIIBWA\nOmutume Paulo ne Yakobo nabo banyweze ensonga y’obuwombeefu nti omuntu wa Katonda asanidde okwambala obuwombeefu nga ekyambaalo. Bano batubulira nti oteekwa okuba n’embala y’obuwombeefu bwobeera mukwagala kwa taata waffe mu Ggulu. (1Peter 5:5 Yakobo 4:6) Omutonzi waffe atulaga nti teri nakimu bwekiti eky’okwenyumiriza kulwaffe, kubanga byonna ebyaffe biva eri Katonda kitaffe.\nEbyawandikibwa bitulaga bulungi eby’okulabilako ebiva mu malala. Lucifa omu kwabo abakulu mu malala yafilwa ekifo kye mu Ggulu nafuuka setani omulabe wa Katonda. Singa maama Kaawa (Eva) yalina embala y’obuwombeefu omusota bwe gwandimukemye yandigambye nti sisobola kujjemera Katonda Omutonzi waffe yekka amanyi byonna ebirungi gyetuli (Engero 16:18) Amalala gakulembela okuzikirira, N'omwoyo ogwegulumiza gukulembela ekigwo.\nWabula tulina eky’okulabirako ekirungi enyo eri oyo eyalina omwoyo gw’obuwombeefu, tulaba engeri Katonda gyeyamugulumiza (Beb 1:9) Wayagala obutuukirivu, n'okyawa obujeemu; Katonda, Katonda wo, kyavudde akufukako Amafuta ag'okusanyuka okusinga banno (Baf 2:9-10) Era Katonda kyeyava amugulumiza ennyo n'amuwa erinnya liri erisinga amannya gonna; buli vviivi lifukaamirirenga erinnya lya Yesu, eby'omu ggulu n'eby'oku nsi n'ebya wansi w'ensi, singa tusalawo okwewombeeka netugonda naffe agenda kutugulumiza era omutume Petero atukubiriza nti (1Pet 5:6) Kale mwewombeekenga wansi w'omukono ogw'amaanyi ogwa Katonda, alyoke abagulumize ng'obudde butuuse;\nTaata waffe alina okwagala okwebuziba eri abawombeefu, eno y’ensonga lwaki tuteekwa okuba abawombeefu, taata akyaawa abamalala. Obuwombeefu yemu ku mbala ennungi gyetulina okuba nayo mundowooza zaffe tulyoke tusobole okufuna ekisa ekisukulumu okuva gyali.\nOBUWOMBEEFU BUTEGEEZA KI DDALA\nOkubeera omuwombeefu kitegeeza kwelaga nga abanafu abatalina kyetusobola kukola? Nedda endowooza bwetyo ebeera nkyaamu, wabula tuteekwa okulowooza obulungi ku bulamu bwaffe. Tuteekwa okulowooza ku busobozi bwaffe obuva eri Katonda kitaffe. Bwetwesanga nga tulina obusobozi obwamanyi okusinga ku banganda baffe ne balirwana baffe, twebaze Katonda. Tusanidde obutalowooza wadde eddakika nemu okulaga nti tuli bawaggulu okusinga abalala, ekyo kitufula abamalala. Kino ekirabo Katonda kyatuwadde, tukyebaze era tukisanyukire kubanga tubadde tetukirina, twewale okweggulumiza.\nOmuntu yenna eyazalibwa n’omutima ogwamalala bwamala nagonda era nakakana abeera ayoleseza embala y’obuwombeefu, kyoka n’oyo Katonda gweyatonda nga mukakamu mu mutima gwe, naye agonda eri taata nga alaga okusiima mubuwombeefu mu neyiisa ye n’ebirowoozo bye. Kale engeri gyetwagala okuwereza Katonda tugonde tukole taata byayagala. Tufube nyo okuba abawombeefu, abawombeefu buli lunaku beyongera okuba abalungi era basanyusa Katonda buli lwebafuna embala ya Massiayah, amagezi ga Katonda, endowooza entukuvu, banno bafuna nyo okuyiga mu kigambo olw’embala ennungi mu bulamu bwabwe, Katonda abagatako ekisa buli lunaku buli lunaku ne bafuna okutegera kwona ate nga okutegeera lyekubo ely’obuwombeefu.\nTewali n’omu ayinza okweyawulira Katonda awatali mukama waffe Yesu omutabaganya. Tuteekwa okulaga nga twetaga Yesu kubanga watali tewali kyetusobola okola (Yok 15:4) Mubeere mu nze, nange mu mmwe. Ng'ettabi bwe litayinza kubala bibala lyokka, bwe litabeera mu muzabbibu, bwe kityo nammwe temuyinza, bwe mutabeera mu nze. Mazima tewali n’ekimu bwekiti kubanga nze sirina kyendi, wabula ndi mwononyi awedde emirimu, niina obunafu bungi nyo, netaaga Katonda okunyamba kubanga yalina byona byona byenetaga era newombeeka wansi w’omukono gwe ogw’amanyi anyambe nsobole mu linya lya Yesu Amina.\nEnsi egamba setaaga kwewaayo bwekiba kibonerezo ngyakikola eno yendowooza ya bantu munsi abatanayiga mugaso ogw’okwewombeeka. Naye abalina omutima omuwombeefu beyawulira Katonda nebewaayo mubukakamu eri okwagala kwa Katonda mu linya lya Yesu. Bano bakimanyi bulungi ddala nti waliwo ekkubo limu ely’obuyambi ye Katonda kitaffe mu linya lya Yesu omulokozi waffe. Abo bokka abakiriza okufuka abayigirizwa ba Yesu bawolereza era batabaganya era tewali mutabaganya mulala wabula Yesu yekka era yakwanjula ewa taata yekka n’okirizibwa. Tusubira omukisa ogwamanyi mukiseera ekyokuza byona obugya wabuli tewali agenda gyali awatali kuyita mu Yesu omutabaganya.\nBino byebisanyizo ebyokufuka omuyigirizwa\nOteekwa okwewaayo n’okwefiiriza obulamu bw’omunsi nebirubirilwa byona. Ebirubirilwa byaffe byona tulina okubiwaayo eri taata bwasiima natukiriza okuba abayigirizwa ba Massiayah we atufukako omwoyo omutukuvu natufuula ekitundu ku mubiri gwa Massiayah.\nBwetusalawo okugenda ne Yesu mu mutima gwaffe tugamba nti “okwagala kwo kukolebwa taata” tukimanyi nti okwagala kwa taata kwekusinga obulungi. Omuntu nga akyali mu mbala ey’obunafu alaba nga okwagala kwe kusinga obulungi, naffe abaze eri amazima tugamba nti “nakola ensobi nyingi nyo nga simanyi, naye kati njagala okwagala kwa taata kukolebwa munze nga sifaayo ku mbeera yange mwendi, oba nungi oba mbi omwoyo w’okwagala ansobozesa.\nEntambula bwetyo eba n’obukakafu obwobuwombeefu newankubadde nga omuntu abadde namalala abeera yelaze nga mukakamu era nga agenda mu maaso okuyiga mungeri ennungi. Banange tufube twewombeeke, tukakane tetuba n’akwagala kwaffe wabula okwagala kwa taata kwoka.\nWaliwo embeera eno eyobukuusa nga omuntu asobola okwerimba ye mwenyini, omuntu asobola okwogera ebintu bingi ebikwata ku kugondela okwagala kwa Katonda, naye naga ye akyogera bwogezi nga akola kwagala kwe.\nTusanidde n’olwekyo okwekebera okulaba obanga mazima tukola kwagala kwa Katonda okwo kwetwatula n’olulimi lwaffe, n’okukebera buli lunaku okutambula kw’obulamu bwaffe nga twebuuza “Kuno kwekutambula mukama wange kwayagala ntabule? Kuno kwe kwagala kwa Kitange mu Ggulu?”\nOkwewaayo kuno okola okwagala kwa taata kulina omukisa munene nyo, Katonda atugezeesa okulaba oba nga tukola okwagala kwe mubuwombeefu. Tetusobola kulowooza nti ne Yesu mukama waffe eyali atukiridde, yali talina buyinza bwankomeredde, oba yalina birowozo ki muye, yewaayo eri kitawe nga agamba nti “sikwagala kwange wabula okukwo taata kukolebwe” (Mat 26:39) omuntu yenna alina okwagala okukwe siwuwe. Tukimanyi nti twandiyagadde okuba n’okwagala kwaffe, wabula ate tulina okukimanya nti tetusobola kubeera nakwo wabula okwagala kwe kwoka, n’olwekyo kyetuva tufuba okunonya okwagala kwe ku buli nsonga yona yona tugikole nga bwayagala.\nOKUGEZESEBWA OKW’ OKUGONDA\nEbiseera ebimu omukono gwa mukama guba muzito; bwekityo bwekyali ku mukama waffe, yanyigrizibwa natekebwa wansi naye Yesu bweyawulira omukono gwa taata nga gumutadde wansi nakakana wansi w’omukono gwa taata we mubuwombeefu nga anonya okumanya okwagala kwe bwekuli. Yakakana wansi w’omukono naye omukono tegwamulirawo ddala newankubadde nga yalabika nga anyigiriziddwa nyo. Kyewunyisa nti gwali mukono gwa kwagala!! Amina. Taata yali akebeera okugonda kwo mwana we bwekuli, bambi yagezesebwa naye omukono gwegumu gwe gwa muyimusa waggulu “namuteeka ku mukono ogwa ddyo” mu Ggulu okusinga abafuzi, n’abobuyinza mu banga buli linya lyona eliyitibwa mu Ggulu n’ekunsi eno negenda okujja (Bef 2:9)\n(Bef1:20-23) waggulu nnyo okusinga okufuga kwonna n'obuyinza n'amaanyi n'obwami na buli linnya eryatulwa si mu mirembe gino gyokka naye ne mu egyo egigenda okujja: n'ateeka byonna wansi w'ebigere bye, n'amuteekawo okuba omutwe ku byonna eri ekkanisa, gwe mubiri gwe, okutuukirira ku oyo atuukiriza byonna mu byonna.\nBwekityo bwekiri eri ffe, singa tusangibwa nga tuli besiggwa Katonda kitaffe agenda kutugulumiza mu kiseera kyaffe. (1pet 5:6) kyoka tasobola kugulumiza muntu yenna atali muwombeefu. Okugonda kitegeza okukiriza. Tetusobola kugonda ffe kulwaffe okuleka nga tufunye obugumu obwamanyi mu Katonda. Sikukiriza kwoka, naye n’okugonda nakwo kwetagisa nyo, n’olwekyo taata atugezesa mu mbala zino ebiri (2) nga tetulina mbala zino tuba tetusanira bwa Kabaka bwa Katonda, bwekityo okugezesebwa okwekiseera kino kugezesebwa eri okukiriza kwaffe, obugonvu n’obuwombeefu eri Katonda waffe omu owa mazima nengeri gyetugondera okwagala kwe (Beb 2:7) abanoonya ekitiibwa n'ettendo n'obutaggwaawo mu kugumiikiriza nga bakola bulungi alibasasula obulamu obutaggwaawo:\nTuteekwa buteekwa okuzuula eby’obwa Katonda nga tubinonya. Tuteekwa okusubira okuteesa kwa Katonda mu bulamu bwaffe. Tulina okutambula mu bulamu nga tukimanyi nti tetulina kyetwekolera wadde kyetuyinza ku lwaffe. Kale naga abaana bwe batunurira abazadde, omuyizi omusomesa we naffe amaaso gaffe tugase ku Katonda waffe mu linya lya Yesu (Zab 123:1-2)\nENTEGERA YAFFE EGEZESEBWA\nOkuteesa kwa Katonda kwetulina okunonya mu bintu byona. Ekyokulabirako singa wabawo obuzibu ku mulimu, omuntu omulimu gwe nga gufudde oba guweddewo. Omwana wa Katonda atayiganga kugondera kwagala kwa kitaffe, asobola okunenya abalala amangu ddala, oba okuzuula ensobi ku bakozi banne. Naye engeri entuufu ey'abaana ba Katonda yandibadde bweti "Taata amanyi byonna ebikwata kunsonga eno", nkimanyi nti akikoze bwatyo kulwekyo ekisinga obulungi gyendi. Wabula kyayagala njige ngenda kufuba okukimanya. Bwakizuula nti wabaddewo obunafu oba obugayaavu ku ludda lwe awo amanya bulungi lwaki affiriddwa omulimu oba ekifo kye.\nOluvanyuma lwokukebeera obulungi ensonga n’okizuula nti wabaddewo obutali bwesiggwa eri omulimu oba wabaddewo obulagajjavu ateekwa okutunula n’asaba “ Mukama taata nsaba kunsasira onsonyiwe embera gyendimu sinyangu, ntunuridde gwe okunyamba musonga yange taata”. Netaaga okufuna omulimu era bwentyo nsaba okunyamba ompe emmere yange eyaleero. Sisobola kweyamba nakamu mumbera eno simanyi bulungi okuteesa okuva gyoli mumbeera yange naye nsaba ekisa n’amagezi okuva gyoli taata mu linya lya Yesu.\nEra nga bwosaba, mukiseera kyekimu nonya okuteesa kwa Katonda kubanga omwana wa Katonda yenna alina okuba nga asaamu Katonda ekitiibwa era nga akimanyi nti Katonda mwesigwa mu mbeera yonna ey’obulamu era Katonda yagenda okuteema ekkubo olw’obuwanguzi mu bwa Kabaka bwe. Okugulumizibwa kulina okugenda eri abo bonna abagondere okwagala kawa Katonda mungeri yonna ey’obusobozi bwe nga bwebuli.\nOBUWULIZE KU MUTINDO OGUSINGAAYO\nOmutume Paulo atukubiriza tubeere ne ndowooza ya Massiayah agamba bwati; Baf2:5 Mmwe mubeerengamu okulowooza kuli, era okwali mu Kristo Yesu;\nWano omutume atulaga embala eyetaagisa mu kanisa okukirizibwa Katonda nga abaana be. Mumbala eno mulimu okunyikira okusanyusa Katonda. Omutume atukubiriza okufuba okutambulira mubuwombeefu n’okugonda nga mukama waffe bweyagonda eri taata we natulekeera eky’okulabirako okutambulira mu bigere bye. Omutuvu Paulo akinyweza nti okubeera n’endowooza ya Massiyah kikulu nyo. Ekyokulabirako n’obukakafu obwa mukama waffe bweyaali omubuwombeefu; Omutume atulaga ebyo ebyaali ku Yesu nga tanaba kujja ku nsi. Ono yaali kigamba kya Katonda, yali mungeri ya Katonda ey’omwoyo. Wabula yali mwetegefu nga tanoonya bibye kububwe byayagala. Yewaayo okuleka ekitiibwa eky’omwoyo asobole okukola ekyo taata kyayagala. Endowooza ye yali yanjawula nyo okwawukana ku lucifa. Kigambo teyalowooza kutwala kifo kya kitawe newankubadde okwelaga nti yenkanankana ne Katonda we. Wabula yetowaaza nnyo, n’obuwombeefu obungi. Kale endowooza eno ebeere mu mwe nga twewombeeka wansi ow’omukono gwa Katonda ogwamanyi ennyo, awo ye alyoke akugulumize nga ekiseera kituuse.\nOwulunganda kitegeere bulungi ddala nti nawe wayitiibwa okujja mukitiibwa okwa waggulu, olyoke ofune ekifo ku mukono ogwa ddyo ogwa Katonda kitaffe atagwaawo nga ne Yesu bweyawangula naweebwa ekifo ku mukono ogwa ddyo ogwa Katonda we, bwotegeera kino omanya endowooza ya Massiayah erina okubeera mugwe. Katonda teyakakatika mbala ya buwombeefu ku mukama waffe Yesu era naffe bwetutyo bwetuli.\nMukama waffe ngamaze okufuna ekitiibwa era Katonda nga amufudde omununuzi w’abantu bonna kunsi, kyamwetagisa okusigala nga muwombeefu okusobola okuleeta ekibala eky’okugumikiriza. Emyaka esatu ne kitundu (3 ½) kyekiseera kyeyalina okumala asobole okutukiriza omulimu okutuusa nga kiwedde ku musalaba. (Yokana 19:30-31) Awo Yesu bwe yamala okuweebwa omwenge, n'agamba nti Kiwedde: n'akutamya omutwe gwe, n'awaayo omwoyo gwe.\n(Beb 12:2) nga tutunulira Yesu yekka omukulu w'okukkiriza kwaffe era omutuukiriza waakwo, olw'essanyu eryateekebwa mu maaso ge eyagumiikiriza omusalaba, ng'anyooma ensonyi, n'atuula ku mukono ogwa ddyo ogw'entebe ya Katonda. Bwetufuuka abayigirizwa ba Yesu era netukiriza okumugoberera ekigambo kye tutukiriza okuyitibwa kwaffe okwawaggulu, era bwetukiriza endowooza eno ey’obuwombeefu okukola muffe tusobola okufanaana Yesu mukulu waffe era Omutwe gwaffe.\nOBUWULIZE OBUSANIDDE ERI BONNA\nTukilabye nti kigambo teyalina ndowooza yakwegulumiza okwenkana ne Katonda naye yetowaaza, lucifa ye yatwala endowooza ey’okwegulumiza yagamba nti N'oyogera mu mutima gwo nti Ndirinnya mu ggulu, ndigulumiza entebe yange okusinga emmunyeeye za Katonda; era ndituula ku lusozi olw'ekibiina, ku njuyi ez'enkomerero ez'obukiika obwa kkono: ndirinnya okusinga ebire we bikoma; ndifaanana oyo ali waggulu ennyo.\nWano tulina ekyokuyiga okumanya ki kyetutalina okukola. Eno yenkola y’obufuuzi bwe Ggulu; (Lukka 14:14) era oliweebwa omukisa; kubanga tebalina kya kukusasula: kubanga olisasulirwa mu kuzuukira kw'abatuukirivu.\n(1petero 5:6) Kale mwewombeekenga wansi w'omukono ogw'amaanyi ogwa Katonda, alyoke abagulumize ng'obudde butuuse.\nBuli kitonde kya Katonda oba Malayika oba muntu kirina okuba nendowooza ey’obwetowaaze era n’obuwombeefu. Okugezesebwa okw’omukiseera ky’engiri kino, kugenda eri mukama waffe ne kkanisa ye, bwekuba kugenda neri abalala ekyo kiba kibuuzo! Tekisoboka kuba nga okugezesebwa kuno kungenda neri bonna. Abo abalina omutima omulongoofu bakola okwagala kwa Katonda mubuli mbeera yonna awatali kubusabusa, bamalayika bandiyagadde okukola omulimu gwa Yesu ogw’okununula ensi eno era malayika yandisanyuse nyo okukola ekyo wabula tewali nomu amanyi bwe kyandibadde singa bamalayika tebagondera kigambo okukola okwagala kwa taata.\nEnsi egenda ku musango mu myaaka olukumi (1000), endowooza eyatagisa eri buli kitonde kiyina okuwaayo byonna mu mulimu gwa taata. Kigenda kuba kiseera kirungi eri abantu okufuna obulamu obutagwaawo. Naye tujjukire nti eteeka ely’obwenkanya teliwa mukisa muntu okweweraayo saddaka.\nWabula okuyitibwa kwe kkanisa kwetagiisa obuwombeefu n’obuwulize obwa manyi enyo “okutuuka okufa”, kyoka taata yasubiza empeera eyamanyi eri abawulize bonna mu Ggulu ne kunsi. (Okub 2:10).\nTotya by'ogenda okubonaabona: laba, omulyolyomi oyo agenda okusuula abamu mu mmwe mu kkomera, mukemebwe; era mulibonaabonera ennaku kkumi. Beeranga mwesigwa okutuusa okufa, nange ndikuwa engule ey'obulamu.


Bukedde Online - Ssemaka bamuteze obutwa ne buttamu omwana\nOmulamuzi atiisizza okugoba ogw'abaayimba oluyimba olulumba Museveni\nOMUNTU ow’ettima awadde Famire obutwa obusse omwana ow’omwaka ogumu gwokka ate kitaawe n’atwalibwa mu ddwaaliro e Namuwongo ng’ali bubi.\nAbatuuze nga bakung’anidde mu maka ga Onyek.\nEkikangabwa kino kyagudde mu zooni 12 e Kitintale mu Munisipaali ya Nakawa omusirikale wa UPDF Julius Onyeku y’apookyeza mu Ddwaliro lya International Hospital Kampala e Namuwongo oluvannyuma lw’okulya obutwa obwamutegeddwa mu mmere gye yawaddeko ne mutabaniwe Nethan Enyeku omwaka ogumu n’emyezi 8 eyafiiriddewo nga yakatuusibwa mu Ddwaliro.\nJesca Bayiga muliranwa wa Onyeku agamba nti ku lunaku lwa Sande essaawa nga musanvu n’ekitundu, Onyeku ne bakyala be okuli mukyala muto amanyiddwa nga Maama Gado kati akuumirwa ku Poliisi y’e Kitintale ne mukyala mukulu Nalongo Ruth, baategese eky’emisana wabula oluvannyuma mukyala muto teyasoose kulya n’atoola ku mmere y’emu n’agenda okukyalira abaana be ku ssomero bw'atyo n’alekawo mukyala mukulu eyasazeewo okugoyerawo bba emmere y’akalo ke yamugabudde n’abalala okuli omukozi ataategeerekese mannya, Winnie Ekyedita muwala w’awaka omukulu baasigadde balya emmere eyafumbiddwa okusooka ne mukyala muto.\nAgattako nti mukyala mukulu bwe yawadde omwami we emmere y’akalo, n’ayingirako mu Kisenge yagenze okuvaayo ng’omwana ono omuto eyabadde tamanyi kigenda mu maaso alese emmere gye yabadde alya n’agenda okulya ku ya Taata, era mbu maama bwe yavudde mu Kisenge n’asanga omwana ng’alya ne kitaawe yamuboggoledde nnyo olw’okulekawo emmere ye n’asalawo okulya ne Kitaawe.\nBayiga agamba nti amangu ddala omwana yagudde eri amaaso ne galaga ebyeru, n’amuyoola yoola paka mu Kisenge nga bw’akowoola Yesu n’okugoba emizimu, wabula yalabye embeera etabuse n’amuddusa mu ddwaliro lya Benedikit e Kitintale gye yafiiridde era ne Maama n’azirika kati ali mu Ddwaliro lya Alive Medical Services e Namuwongo.\nYategeezezza nti oluvannyuma lw’okulaba mukyala mukulu ng’addusizza omwana mu Ddwaliro yayingidde ewa Afande abuuze ogubadde yasamusanze naye agudde eri ng’ava ejjovu mu kamwa, kwe kutumya amata amabisi n’amuyiwayo n’oluvannyuma n’addusibwa mu Ddwaliro wabula na kati tamanyi biri ku nsi.\nIssa Tabaalo Kavuma akola ku by’okwerinda mu Zooni eno yavumiridde nnyo ettemu lino era n’agamba nti newankubadde wabeerawo obutakkaanya naye okusaanyawo obulamu bw’omuntu si kye kyokuddamu era n’agamba nti ekkobaane lino liri mu ba Famire bennyini.\nRose Kigozi akulira Poliise y’e Kitintale agamba nti ensonga nti baatandise dda okunoonyereza ku nsonga eno era ne mukyala mukulu bw’anadda engulu waakukwatibwa anyonnyole. Agattako nti ssefuliya, emmere eyafisseewo n’essuwaani omwabadde emmere baabitudde mu Ddwaliro lya Poliisi e Wandegeya okwekebejjebwa.


Bukedde Online - Ebbago ly'etteeka eriwera obusamise libasaanudde\nEmmotoka ya minisitule ya Lands atomedde babiri ne bafiirawo-Abatuzee bagikumyeko omuliro\nOMUBAKA amalirizza enteekatela ez'okwanjula mu Palamenti bbago ly'etteeka eriwera abalago n'amasabo mu Uganda. Agambye nti kino akisazeewo oluvannyuma lw'okukola okunoonyereza n'azuula ng'obulogo n'amasabo bye bisinze okuvaako ekisaddaaka baana n'ekitta bantu ekyeyongera buli lukya mu ggwanga.\nOmuabaka Bernard Atiku ssentebe w'akakiiko k'abaana mu Palamenti ebbago lino yalibaze ng'omuntu era ayagala lifuulibwe etteeka erigenda okulwanyisa ekisaddaaka baana n'ebikolwa ebyekuusa ku bulogo. Bino yabyogeredde mu lukiiko lw'okwebuuza ku bassentebe ba disitulikiti ez'enjawulo ku Lwokusatu n'ategeeza nti, ekisaddaaka baana kisinze kwegiriisiza mu disitulikiti okuli Busia, Nakasongola, Rakai ne Buikwe.\nYagambye nti, bw'ogoberera emisango egirimu ekisaddaaka bantu okwetoloola eggwanga, ojja kwesanga nga waliwo akakwate ku busamize n'amasabo abantu gye bagenda okwebuuza ku basawo b'ekinnansi era n'abaana gye babasaddaakira.\nKyokka yategeezezza nti, balina okutya nti ebbago lyandirinnyirira eddembe ly'obuntu ery'okusinza wabula n'agamba nti bwe liba ng'essabo lya kusinzizibwamu, wateekeddwa okubeerawo emitendera. Wabula abakulembeze ba disitulikiti abamu baagambye nti, wateekeddwa okuteekebwawo enjawulo wakati w'abasawo abavumuzi, abatabula eddagala n'abanyeenya ensaasi.\nBaasabye yunivasite ez'enjawulo mu ggwanga okukola okunoonyereza okw'enjawulo okwawula abasawo b'ekinnansi ku basamize abanyeenya ensaasi kubanga abamu ku basamize beerimbika mu basawo buno.\nEbbago liraga nti, wadde waliwo etteeka erikugira ekisaddaaka bantu, etteeka eririwo linafu nnyo okulwanyisa ebikolwa bino. Okugeza enyingo (7) ey'etteka lino, yalangirirwa kkooti ensukkulumu nti, si ya ssemateeka kubanga ekontana n'akawayiro 21 aka ssemateeka era teyateekebwamu kuvunaana bantu basadaase bannabwe.\nEbbago lino we lijjidde nga poliisi y'e Mukono yaakamala okukwata abasajja basatu okuli; Abudallah Ssengendo 26, Swaib Zida 40 ne Livingstone Kiwanuka 19 abagambibwa nti, baawambye omwana Shafiq Kimera mutabani wa muliraanwa waabwe, Gertrude Nambooze ne bamusala obulago.\nRobert Benon Mugabi ssentebe wa Rakai emu ku disitulikiti ezaanokoddwaayo mu bbago yagambye nti, balina okukkiriza kwamaanyi nti ekibonerezo ky'okufa Atiku kye yatadde mu bbago lyagenda okwanja mu palamenti, kijja kukanga ku bantu abasaddaaka abalala. "Emisango mingi egimanyiddwa n'egitamanyiddwa egifiiridde ku poliisi ne mu ofiisi z'abawaabi ba Gavumenti, etteeka bwe linaaba liyise, lijja kukangavvula ku bantu abo", Mugabi bwe yategeezezza. Yagasseeko nti, ng'oggyeeko abawamba abantu okufuna ssente, ekisaddaaka bantu weekiri ate ng'ebikolwa bino ebisinga, byesigamiziddwa ku busamize.\nABASAWO B'EKINNANSI BAMWAMBALIDDE Sophia Namutebi ‘Maama Fiina', pulezidenti w'ekiwayi ky'abasawo b'ekinnansi yagambye nti, eby'etteeka eriwera abalogo baabyogerayogera dda. Abantu bangi abazze balyogerako kubanga abasawo b'ekinnansi balwanyisibwa buli wamu.\nYagambye nti abasawo b'ekinnansi ba nnono n'obuwangwa. "Ne bwe bagamba nti bawera amasabo gaveewo mu ggwanga, nze Maama Fiina nja kusigala nga nzijanjaba abantu", bwe yategeezezza.\nYagasseeko nti, Palamenti kye yandibadde ekola, kulaba bakulira basawo ba kinnansi mu ggwanga ne babeebuuzaako okwawula omusawo omutuufu ku mukyamu naye si kuwera basawo bonna. "Emyaka nga ena oba etaano emabega nagenda mu palamenti ne mbagamba babage etteeka erigenda okutuyamba nga ffe abasawo b'ekinnansi okulwanyisa abafere abatwerimbikamu ne kibalema", Maama Fiina bwe yagambye.\nYawadde ekyokulabirako nti, eggwanga libaddemu abantu abookya bannaabwe, abalala ne babatuga abamu ne babafumita ebiti mu mbugo e Nansana ne Katabi, eyali omuduumizi wa poliisi mu ggwanga Gen. Kale Kayihura n'awummuzibwa naye ebikolobero tebyaggwaawo n'agamba nti okuwera abasawo b'ekinnansi tekigenda kumalawo kisaddaaka bantu kubanga omuntu bw'omuwera ate by'asobola okukolera emabega ebibi biba bingi nnyo. "Kato Kajubi eyasaddaaka omwana yali musawo wa kinnansi?, waliwo omusawo e Nateete, Dr. Naddomi yasaddaaka omwana ekiwuduwudu ne bakisuula ku kkanisa ya Namutebi e Lusaze naye yali musawo wa kinnansi?\nBave ku basawo b'ekinnansi." Maama Fiina bwe yagambye. Ssaabakabona Jjumba Aligaweesa akulira enzikiriza y'enono n'obuwangwa yagambye nti, abantu bonna mu ggwanga batambulira ku buwangwa okuwera abasawo b'ekinnansi kitegeeza kuwera ggwanga lyonna. "Obusawo bw'ekinnansi tekiri ku ddagala na misambwa kiri ku nnono na buwangwa bw'abantu gye basibuka", Jjumba bwe yagambye. Yakkirizza nti, kituufu balinamu abantu ababi abeetaaga okukolebwako naye Gavumenti erina kukwatagana nabo.\nEnsonga ezaatabudde muwala wa Mutaasa Kafeero ne bba zizuuse\nPoliisi eyodde 100 abazina ekimansulo e Ndejje nga bali bute!\nAbaana abazaaliddwa mu ngeri ey'ekyewuunyo


Olubereberye 36 LCB - Ezadde lya Esawu - Bino bye bifa ku - Bible Gateway\n36 (A)Bino bye bifa ku b’olulyo lwa Esawu, ye Edomu.\n2 (B)Esawu yawasa abakazi ng’abaggya mu Bakanani: Yawasa Ada muwala wa Eroni Omukiiti, ne Okolibama muwala wa Ana mutabani wa Zibyoni Omukiivi, 3 ne Basimansi muwala wa Isimayiri muganda wa Nebayoosi.\n4 (C)Ada n’azaalira Esawu Erifaazi, ne Basimansi n’azaala Leweri; 5 ne Okolibama n’azaala Yewusi, ne Yalamu ne Koola; abo be batabani ba Esawu abaamuzaalirwa mu nsi ya Kanani.\n6 (D)Awo Esawu n’atwala bakazi be, ne batabani be, ne bawala be n’abantu be bonna, n’ente ze, awamu n’ebintu bye byonna bye yafuna mu nsi ya Kanani; n’agenda mu nsi ey’ewala ku ya muganda we Yakobo. 7 (E)Kubanga obugagga bwabwe bwali bungi nnyo nga tebukyabasobozesa kubeera wamu n’ensi mwe baali ng’ebafundiridde olw’obungi bw’ebisolo byabwe. 8 (F)Olwo ye Esawu, era ye Edomu, n’abeera mu nsi ey’ensozi za Seyiri.\n11 (G)Batabani ba Erifaazi baali\n12 (H)Timuna yali mukazi wa Erifaazi, mutabani wa Esawu era yamuzaalira Ameleki. Abo be batabani ba Ada mukazi wa Esawu.\n15 (I)Bano be bakulu b’enda ya Esawu:\nTemani, ne Omali, ne Zefo, ne Kenazi, 16 (J)ne Koola, ne Gatamu ne Amaleki abaali mu nsi ya Edomu be batabani ba Ada.\n17 (K)Enda ya Leweri mutabani wa Esawu:\n19 (L)Abo bonna be baava mu Esawu, ye Edomu, era be bakulu b’enda zaabwe.\n20 (M)Batabani ba Seyiri Omukooli abaabeeranga mu Edomu be ba\n31 (N)Bakabaka abafuga ensi ya Edomu, nga tewannaba na kabaka afuga Isirayiri be bano:\n33 (O)Bera bwe yafa Yobabu mutabani wa Zeera ow’e Bozula n’afuga mu kifo kye.\n34 (P)Yobabu bwe yafa Kusamu Omutemani n’afuga mu kifo kye.\n35 (Q)Ne Kusamu bwe yafa, Kadadi mutabani wa Bedadi, eyawangula Midiyaani, mu nsi ya Mowaabu n’afuga mu kifo kye; ng’afugira mu kibuga ky’e Avisi.


Bayibuli eyogera kki ku Ttatu?\nTtatu manyifu era nyingi mu bantu era mu bitundu bingi mu nsi. Omuwendo gw'abantu abalina ttatu gweyongedde mu myaka egiyise. Ttatu si za bazzi ba misango oba abayeekera bokka. Akakwate ka ttatu ku buyeekera kagenda kwagwaako.\nEndagaano empya telina kyeyogera oba omukkiriza alina okufuna ttatu oba talina. N'olwekyo, tetusobola kugamba nti okufuna ttatu kibi. Olw'okusirika kw'ebyawandiikibwa, okufuna ttatu kugwa mu kiti ky'ebintu ebitali bibi oba ebirungi era nga omukkiriza alina okugoberera endowooza ye ku nsonga eno, era nawa ekitibwa abo abalina endowooza endala.\nZino ze nkola Bayibuli zetuwa okwasaganya ensonga ya ttatu.\n• Abaana balina okusa ekitiibwa mu bazadde babwe (Abaefeso 6:1-2). Omwana ataneetuuka okufuna ttatu nga abazadde be tebakyaagadde kikyaamu okusinziira ku Bayibuli. Okufuuna ttatu ng'oyise mu kujeemera bazadde bo kiba kibi.\n• Okwewuunda si kwa mugaso okusinga okuzimba omuntu w'omunda era tekulina kuba ssira lya Mukristaayo.(1 Petero 3:3-4). Omuntu ayagala okufuna ttatu asobole "okulabibwa" oba "okwegombebwa" aba yetunuulidde mu ngeri etaliimu nsa era eyekibi.\n• Katonda alaba mutima, era ekigendererwa kyaffe okukola ekintu kyonna kulina kubanga kuwa Katonda ekitiibwa (1 Abakolinso 10:31). Ebigendererwa okufuna ttatu bwebiba nga byakusobozesa muntu "kugya mu mikwaano gye" oba "kulabika nga asinga banne", oba ensonga yonna efananyirizaako ezo wagulu tekuwa Katonda kitiibwa. Ttatu eyinza obutaba kibi, naye ekigendererwa okugifuna kisobola okuba ekibi.\n• Emibiri gyaffe era n'emeeme byanunulibwa era bya Katonda. Omubiri gw'omukkiriza yeekaalu ya Katonda ey'omwoyo omutukkirivu (1 Abakolinso 6:19-20). Okukyusakyusa mu yekaalu ya Katonda eno (omubiri) kukoma wa? Waliwo wetulina okukoma muby’okwekuba ttatu? Waliwo omuwendo gwa ttatu bwegusukka nga tegukyaali kifaananyi kirungi wabula okwelumya mu ngeri y'okwonoona. Kino kirina okuba ensonga omukristaayo gyalina okufumintirizaako enyo era n’okusaba esaala eyamazima.\n• Tuli babaka ba Kristu, abatwala obubaka bwa Katonda eri nsi (2 Abakolinso 5:20). Bubaka kki ttatu bwetwaala era eneyaamba oba enekukugira okukyikirira Kristu n'okugabana amawulire amalungi?\n• Buli ekikolebwa awatali kukkiriza kiba kibi (Abaruumu 14:23), n'olwekyo, omuntu afuna ttatu alina okuba nga amatidde nti okwo kwe kwagala kwa Katonda eri obulamu bwe.\nTetusobola kuleka mboozi eno eya ttatu nga tetutunuulidde tteka ly'endagaano enkadde elyagaana Ttatu."Temwesalanga ku mubiri gwammwe olw'abafu, so temwesalangako bya buyonjo byonna: nze Mukama."(Ebyabaleevi 19:28). Ensonga lwaki ttatu zagaanibwa mu kyawandiikibwa kino tezaweebwa, wabula kirabika nga okwekuba ttatu yali nkola yaabo abattakkiriza Katonda era ng'ekwatagana n'okusinza ebifaananyi n'okweraguza. Kirabika yali nkola yabattakkiriza Katonda okwekuba amannya ga bakatonda abobulimba ku mibiri gyabwe oba okwekuba ekifaananyi kyona eky'ekintu ekisinza bakatonda abobulimba. Newankubadde ab'endagaano empya tebali wansi w'amateeka ga Musa, tusobola okutwaala enkola okuva mu teeka lino nti, Omukristaayo bwasalawo okufuna ttatu, telina kubaamu ngeri yonna ya kweraguza oba okuwagira ndowooza yonna ey'ensi. Okufuna ttatu si kibi katugambe. Omukristaayo alina eddembe wabula ng'akulembeddwa enkola okuva mu Bayibuli era nga asimbiddwa mu kwagala eri abantu abalala.


Bukedde Online - Omusajja yafunye omukazi omulala\nOmusajja yafunye omukazi omulala\nOmukazi ayagala kunoba\nNneenyooma mu sayizi\nSSENGA nina ekizibu, omwami wange yafuna omukyala omulala kyokka tubadde tutegeka kukyala waffe. Nina abaana batano era yanzimbira ennyumba. Kati ebyokukyala mbiveeko. Ate mu ddiini yange omusajja alina kubeera na mukyala omu, nkoze ntya? Yambuulira nti omukyala amulina era ennaku zino asuulayo.\nOkusookeera ddala nkimanyi kiruma nnyo ate okuwulira ng'omwami yafuna omukyala owookubiri ate nga mutegeka kukyala. Wabula nze ndaba nga mwalwawo okukyala kubanga oluusi abasajja abamu bw'alaba nga teri kimugaana kufuna mukyala mulala akikola. Kati ggwe mu butuffu olinga muganziwe kubanga tomanyiddwa.\nAte ekirala, wadde ogamba nti eddini tekkiriza naye abasajja bawera abalina abakyala abasukka mw'omu naye ng'eddiini tekkiriza. Kale leka kulowowoza nti tasobola kufuna mulala kubanga ate gwe tomanyiddwa mu ddiini era kimanyiddwa nti si musajja mufumbo. Oba ddala akwagala agenda kugenda mu maaso okukyala ewammwe. Era kino kye kiseera okwogera ku nsonga eno olabe ky'agamba.\nTogaana bya kukyala kubanga mwembi temuli bakyala be. Okuggyako nti gwe nga bw'aludde naawe obeera mukyala mu mateeka naye ate eddiini tekumanyi.\nEbyewuunyisa ku Kasirye Gwanga by'obadde tomanyi\nAmagye geegasse ku Poliisi okuyigga abazigu abaakubye awozesa abatujju amasasi\nBakadogo abaawamba Kampala baalaga wa?